title: Haitin historia

text: Boyerin hallinto neuvotteli Loring D. Deweyn kanssa, joka edusti American Colonization Society (ACS) -organisaatiota, pyrkien aikaansaamaan Yhdysvalloissa olevien vapaiden mustien siirtolaisuutta Haitiin. Yli 6 000 vapaata mustaa yhdysvaltalaista muuttikin Haitiin. Haitin köyhyyden takia monet heistä palasivat Yhdysvaltoihin.


title: Haitin historia

text: Yhdysvallat piti Haitia hallussaan vuosina 1915–1934. Se valtasi Haitin, koska oli huolestunut saksalaisten kasvavasta taloudellisesta vaikutusvallasta alueella. Yhdysvallat ohjasi maata rakentamaan keskusjohtoisen hallitusjärjestelmän ja perusti sekä koulutti maan kansalliskaartin. Se lähti vuonna 1934 ja jätti pääkaupungin pienen mulattieliitin haltuun. Vuoden 1956 vaaleissa presidentiksi valittiin François Duvalier (”Papa Doc”), joka oli koulutukseltaan lääkäri. Hän vahvisti asemaansa tukeutumalla uskontoon. Hän edisti voodoon harjoittamista ja karkotti katolisen arkkipiispan. Duvalierin turvallisuuden takasi salainen poliisi Tonton Macoutes (haitinkreolin kieltä, merkitsee ”peikko”) jonka joukot olivat suuremmat kuin Haitin armeijan. Näin Duvalier suojautui sotilasvallankaappaukselta. Vuonna 1964 Duvalier julistautui elinikäiseksi presidentiksi. Vuonna 1971 hän kuoli, ja hänen 19-vuotias poikansa Jean-Claude Duvalier (”Baby Doc”) julistautui isänsä seuraajaksi elinikäisenä presidenttinä. Vuonna 1986 Duvalier joutui pakenemaan maasta.


title: Haitin historia

text: Haitin poliittista tilannetta on muiden vaikeuksien lisäksi vaivannut monista köyhistä maista tuttu ongelma: väestö on jakautunut pieneen taloudelliseen eliittiin sekä köyhään enemmistöön, ja näillä kahdella kansanosalla on keskenään suuresti eroavat näkemykset poliittisten kysymysten suhteen. Presidentinvaaleissa 1990 valtaan nousi suuren kansansuosion taakseen saanut entinen katolilainen pappi, Jean-Bertrand Aristide. Hän ei kuitenkaan ehtinyt olla vallassa kokonaista vuottakaan, ennen kuin väitetysti taloudellisen eliitin kannattamat sotilasjohtajat kaappasivat vallan syyskuussa 1991. Muutaman vuoden kestänyt sotilaiden valtakausi sai aikaan yli 40 000 ihmisen pakolaisaallon, ja muutamia tuhansia sai surmansa väkivaltaisuuksissa. George Bush vanhempi tuomitsi vuoden 1991 sotilasvallankaappauksen virallisella tasolla, mutta Yhdysvaltain tiedustelupalvelulla, CIA:lla, oli useiden lähteiden mukaan tiiviit siteet vallan kaapanneisiin sotilaisiin, kuten kaappausta johtaneeseen kenraali Raoul Cedrasiin. Emmanuel Constant -niminen sotilasjohtaja kertoi itse CBS:n 60 Minuuttia -ohjelmassa suhteestaan CIA:han. Sotilasvallan jäsenten on kerrottu saaneen rahaa CIA:n kautta vielä kaappauksen jälkeenkin. YK:n ja OAS:n (Amerikoiden valtioiden järjestö) yrittämät neuvottelut sotilashallinnon kanssa kariutuivat, kun hallinto ei osoittanut halua pitää kiinni tehdyistä sopimuksista.


title: Haitin historia

text: Haitin tilanteen - etenkin pakolaisaallon - tiimoilta nousseiden paineiden sekä poliittisen painostuksen myötä Yhdysvalloissa valtaan päässyt Clintonin hallinto näki lopulta parhaana ratkaisuna tehdä vallanvaihdos Haitissa. Kongressin republikaanit puolestaan vastustivat ajatusta. Vuoden 1994 syyskuussa kenraalit luopuivat vallasta ilman vastarintaa, kun Yhdysvaltojen johtamat joukot olivat jo hyökkäämässä saarelle. YK:n turvallisuusneuvosto oli antanut luvan käyttää voimakeinoja sotilasvallan poistamiseksi Haitista. Aristide sai nyt jatkaa kesken jääneen valtakautensa loppuun asti, tosin hänen sanotaan joutuneen tekemään kompromisseja talouspolitiikan suhteen IMF:n ja Yhdysvaltojen edustajien kanssa.


title: Haitin historia

text: Aristide luopui Yhdysvaltojen kanssa tehdyn sopimuksen mukaisesti vallasta 1996, vaikka hän olikin viettänyt suuren osan kaudestaan maanpaossa, kun perustuslaki ei sallinut enää jatkokautta. Uudeksi presidentiksi nousi vaaleissa suuren äänivoiton saanut René Préval, joka edusti Aristiden Famni Lavalas -puoluetta. Seuraavana vuonna poliittinen järjestelmä ajautui kriisiin kunnallisvaaleihin liittyvien epäselvyyksien vuoksi. Vuonna 2000 pidettiin opposition boikotoimat pari vuotta myöhästyneet parlamenttivaalit sekä presidentinvaalit, joissa virastaan perustuslain aiheuttamalla tauolla ollut Aristide palasi valtaan.


title: Haitin historia

text: Aristidea ja hänen puoluettaan vastustavat oppositioryhmät ovat muodostaneet Convergence Démocratique -nimeä kantavan laajan ryhmittymän. Ryhmän sanotaan olevan hyvin hajanainen, yhteisenä tekijänään lähinnä halu syrjäyttää Aristide ja hänen poliittista näkemystään edustavat ryhmät pois vallan kahvasta. Osin taloudellisen eliitin mielipiteitä edustava oppositioliittouma on pyrkinyt suhteellisen alhaisesta kansansuosiostaan huolimatta antamaan itsestään kuvaa todellisena demokratian edustajana Haitissa ja on kritisoinut Aristiden hallintoa epädemokraattiseksi. Taloudellinen eliitti omistaa Haitin median ja välittää tietoa kansainvälisille uutistoimistoille saaden näin oman kuvansa tapahtumista ilmoille myös muiden valtioiden medioissa.


title: Haitin historia

text: Aristiden hallinnon väitetään esimerkiksi jaelleen hallitusvirkoja tukijoilleen näiden pätevyydestä riippumatta. Vakavampia ovat syytteet huumekauppaan ja korruptioon sekaantumisesta, jotka Aristiden puolustajat usein kiistävät. Aristiden mainetta on syytösten lisäksi haitannut tasapainottelu oman ja Yhdysvaltain talouspoliittisen agendan välillä, minkä on sanottu vieroittaneen joitakin hänen entisistä kannattajistaan. Hänen puolustajansa taas sanovat Aristiden hallinnon ansaitsevan kiitosta sosiaalipoliittisista ohjelmistaan, joilla on pyritty parantamaan valtaväestön oloja. Yksi Aristiden tunnetuimmista teoista oli Haitin armeijan lakkauttaminen. Aristiden ja hänen puolueensa ylivoimainen voitto on reiluissa vaaleissa näyttänyt aina varmalta, koska hän on ollut maansa köyhän enemmistön kestosuosikki.


title: Haitin historia

text: Vuoden 2000 vaalit sujuivat monien tarkkailijatahojen mukaan varsin hyvin. OAS ei kritisoinut vaalien tulosta sinänsä, mutta löysi ongelmia ääntenlaskun menettelytavoissa. Oppositio rupesi tältä pohjalta syyttämään vaalivoittajia vilpistä. Syntyneen poliittisen kaaoksen tiimoilta Yhdysvallat julisti Haitin lopulta kauppasaartoon vedoten OAS:an löytämiin ongelmiin. Aristiden vannoessa virkavalansa vuoden 2001 helmikuussa opposition Convergence Démocratique -liittouma julisti oman presidenttiehdokkaansa olevan maan valtias, ja keskustelut osapuolten välillä lakkasivat. Samana vuonna Yhdysvallat vielä katkaisi avun Haitille sekä esti maata saamasta jo sovittuja lainoja Amerikan kehityspankilta. Haitin asukkaat joutuivat tietysti kohtaamaan maansa syvenevän taloudellisen ahdingon seuraukset arkielämässään olojen kurjistumisena. Yhä ahtaammalle joutunut Aristide teki myönnytyksiä oppositiolle, ottaen esimerkiksi entisiä diktaattori Duvalierin kannattajia mukaan hallitukseensa. Kauppasaarto ei kuitenkaan väistynyt, vaikka vuoden 2000 vaaleihin liittyvän kiistan keskipisteeksi nousseista epäselvästi paikkansa saaneista senaattoreistakin suostuttiin luopumaan.


title: Haitin historia

text: Levottomuudet alkoivat yltyä hiljalleen vuonna 2001. Eräs merkittävä tapahtuma tähän liittyen oli vuonna 2001 tapahtunut viisi ihmisuhria vaatinut hyökkäys Dominikaanisen Tasavallan rajan tuntumassa sijaitsevalle poliisiasemalle. Hyökkääjien sanottiin olleen Haitin lakkautetun armeijan entisiä jäseniä. Tapauksen johdosta pidätettyjen joukossa oli myös opposition jäseniä, ja oppositio väitti hallituksen lavastaneen hyökkäyksen vierittääkseen syyn opposition niskoille. Saman vuoden joulukuussa myös presidentin palatsiin hyökättiin, ja poliittinen väkivalta alkoi muutenkin lisääntyä. Samalla myös Aristidea ja hänen puoluettaan kannattavat ryhmät sekaantuivat yhä useammin väkivaltaisuuksiin. Vuodesta 2001 kasvaneiden väkivaltaisuuksien ratkaisevimpina alullepanijoina on usein mainittu olleen vuosien 1991-1994 sotilasvallan aikaan hallinnon palveluksessa olleita rähinöitsijöitä. Hyökkäyksiä tehtiin poliisiasemien lisäksi esimerkiksi voimalaitoksia, terveysasemia ja hallituksen ajoneuvoja kohtaan. Lisäksi hallituksen viranhaltijoita murhattiin.


title: Haitin historia

text: Aristiden kannattajien ja useampien kommentaattoreiden mukaan väkivaltaisuutta lietsovilla ryhmillä on tiiviit yhteydet opposition Convergence Démocratique -liittoumaan sekä talouseliitin "184:n Ryhmäksi" (Le Groupe des 184) kutsuttuun ryhmittymään. Yhdysvaltain Republikaanipuolueen, jolle Aristide ei ole mieleinen hallitsija, on usein mainittu rahoittaneen Convergence Démocratique -liittoumaa National Endowment for Democracy (NED) -nimisen järjestön kautta. Yhdysvaltojen edustajat sanovat tukevansa demokratiaa Haitissa. Kriitikoiden mukaan Yhdysvallat on tuominnut herkästi hallitusta puoltavien ryhmien osallistumisen väkivaltaisuuksiin ja moittinut usein hallitusta ihmisoikeusasioiden johdosta, mutta ollut hiljaa oppositioryhmien paljon useammin tapahtuneista hyökkäyksistä. Oppositio on väittänyt, että Aristide aseistaisi itseään tukevia ryhmittymiä, jotka osallistuvat rähinöintiin. Aristiden hallinto on ainakin lausuntojen tasolla tuominnut itsensä tukijoiksi ilmoittautuneiden ryhmien väkivaltaiset toimet.


title: Haitin historia

text: Matalan intensiteetin väkivaltaisuudet, jotka useina vuosina vaativat kymmeniä kuolonuhreja, jatkuivat 2000-luvun alkuvuosina kulminoituen lopulta vuoden 2004 vallankaappaukseen. Vuoden 2004 helmikuussa hallitusta vastustavat aseelliset joukot alkoivat vallata pienempiä kaupunkeja ja taistella poliisivoimien kanssa. Kuuluisin aseellisista joukkioista tunnetaan nimellä "kannibaaliarmeija". Tällaisten ryhmien johtoon kuuluu usein henkilöitä, jotka olivat mukana vuosien 1991-1994 sotilashallinnossa tai toimivat jo Duvalierin alaisuudessa. Ryhmien aseet ovat usein peräisin Aristiden 1990-luvulla lakkauttamalta Haitin armeijalta. Suurimpien oppositioryhmittymien suhde väkivaltaisiin hallitusta vastustaviin jengeihin on kiistanalainen: virallisesti yhteydet kielletään, mutta monet kommentaattorit pitävät yhteyksien olemassaoloa selvänä. Mikäli yhteyksiä löytyy, olisivat oppositioryhmät toimineet käytännössä linkkinä Yhdysvaltojen suoman rahoituksen ja militanttien kapinallisryhmien välillä.


title: Haitin historia

text: 20. päivä helmikuuta vuonna 2004, vain reilu viikko ennen vallankaappausta, Yhdysvaltojen ulkoministeri Colin Powell esitti poliittiseen kriisiin ratkaisua, jossa Aristiden valtaa vähennettäisiin selvästi, mutta hän saisi jatkaa kautensa loppuun. Aristide suostui tähän, mutta oppositio ei. Powell vakuutteli tällöin myös, ettei Yhdysvallat halua poistaa Aristidea vallasta. 25. päivä Ranskan ulkoministeri Dominique de Villepin puolestaan ehdotti ratkaisuksi kansainvälisten joukkojen interventiota sekä Aristiden eroamista. Samana päivänä presidentti George W. Bush torjui Aristiden hänelle esittämät pyynnöt turvallisuuden takaamisesta maassa, mutta sanoi kannustavansa kansainvälistä yhteisöä tuomaan turvallisuutta alueelle. Bush sanoi myös kieltäytyvänsä vastaanottamasta pakolaisia Haitista. Yhdysvaltojen kongressin mustat jäsenet ilmaisivat syvän pettymyksensä Bushin haluttomuudesta puuttua tapahtumiin. Demokraattipuolueen edustaja Maxine Waters väitti tuolloin, että Yhdysvallat pelaa muutamien muiden suurten maiden kanssa peliä, jossa on tarkoitus saada Aristide pois vallasta. Waters sanoi, että opposition torjuttua odotetusti rauhanehdotuksen, hänen maansa johto odottelee, että Aristide joutuu lopulta väistymään väkivaltaisuuksien kasvaessa.


title: Haitin historia

text: Kun Aristide lopulta poistui maasta 28. helmikuuta, Yhdysvallat ja Afrikkaan lennätetty Aristide tarjosivat erilaista versiota tapahtumien kulusta. Kyseiseen päivään mennessä Haitiin oli jo astunut Yhdysvaltojen joukkoja. Ulkoministeri Powellin mukaan Aristide poistui hänet Antiguan kautta Keski-Afrikkaan lennättäneeseen lentokoneeseen Yhdysvaltojen edustajien kanssa vapaaehtoisesti. Aristide puolestaan itse heti puhelimen Afrikassa käteensä saatuaan soitti Yhdysvaltojen kongressinjäsen Maxine Watersille ja sanoi tulleensa väkisin pakotetuksi lähtemään. Aristiden näkemys sai tukea mustien kongressiedustajien lisäksi muualtakin. Esimerkiksi tunnettu siirtymätalouksien ja kehitysmaiden parissa toimiva taloustieteilijä Jeffrey Sachs kohotti äänensä medioissa ja julisti Yhdysvaltojen syrjäyttäneen Aristiden. Sachs myös syytti republikaanihallintoa haitilaisten kärsimyksistä viitaten kehitysavun ja lainojen estämiseen paria vuotta aiemmin. Samoin tunnettu yhdysvaltalainen poliittinen aktivisti Jesse Jackson otti kantaa Aristiden puolesta. Karibian maiden järjestö CARICOM vaati kansainvälisillä areenoilla tutkimuksia Haitin vallanvaihdoksesta. Myös Etelä-Afrikan hallinto yritti nostaa asiaa esille. Diplomaattiset keinot asian esillä pitämiseksi eivät kuitenkaan tuottaneet tulosta. YK:ssa esteenä oli tietysti jo Yhdysvaltojen ja Ranskan veto-oikeus turvallisuusneuvostossa, eikä Karibian maiden painoarvo ollut riittävä myöskään asian ajamiseksi OAS:ssa. Osa lähialueen maista kieltäytyi tunnustamasta Haitin uutta hallintoa, ja myös maan jäsenyys CARICOMissa päätettiin jäädyttää. Vielä vuoden 2006 helmikuussa ihmisoikeusjärjestöt yrittivät nostaa vallankaappauksen esille OAS:n ihmisoikeuksia valvovassa elimessä.


title: Haitin historia

text: Yhdysvaltojen lisäksi muutkin ulkoiset vallat ovat osallisia Haitin tapahtumiin. Monet kanadalaiset poliittiset aktivistit ja ryhmittymät ovat pyrkineet tekemään selkoa maansa osallisuudesta Haitin tapahtumiin ja ovat kirjoittaneet Kanadan median vajavaisesta raportoinnista Haitin tapahtumien suhteen. Usein viitataan vuonna 2003 Ottawassa pidettyyn Haitia käsitelleeseen konferenssiin, johon osallistui Kanadan, Yhdysvaltojen, Ranskan ja El Salvadorin edustajat sekä OAS:n viranhaltijoita. Erään usein lainatun lehtijutun mukaan (L'Actualite -lehdessä, maaliskuu 2003) kokouksen taustahahmoihin kuulunut kanadalainen kansanedustaja olisi paljastanut, että paikalla keskusteltiin Yhdysvaltojen edustajien ja useiden ranskankielisten maiden kesken tulevasta väliintulosta ja mahdollisesta YK:n alaisesta hallinnosta Aristiden poistamisen jälkeen. Lehtijuttu herätti huomiota, ja Kanadan hallitus kiisti tietojen paikkansapitävyyden. Artikkelin kirjoittaja on kuitenkin puolustanut tekstiään, ja varmaa joka tapauksessa on, että kokouksessa oli tarkoitus keskustella Haitin tulevaisuudesta, mutta paikalle kutsuttujen joukossa ei ollut itse maan edustajia. Kanadan on väitetty virallisten dokumenttien perusteella rahoittavan Yhdysvaltojen tapaan Lavalas-puolueelle vihamielisiä haitilaisia järjestöjä. Esimerkiksi rahoitusta saaneen haitilaisen NCHR (National Coalition for Haitian Rights) -nimisen järjestön on väitetty olevan hallitusta tukeva ihmisoikeusjärjestö, joka antaa hallituksen edun mukaista kuvaa maan tilanteesta. Merkille on laitettu myös Kanadan lupaama huima rahallisen avun lisäys suoraan Haitin valtiolle verrattuna Aristiden aikaiseen apuun.


title: Haitin historia

text: Aristiden poistuttua valtaan astui Yhdysvaltain ja Ranskan joukkojen tuella uusi väliaikaishallitus. Tämä hallitus koostui poliittisen vähemmistön edustajista, jotka eivät olisi päässeet valtaan vaaleissa. Pääministeriksi asetettiin Gérard Latortue. Jo päivä Aristiden maasta poistumisen jälkeen YK:n turvallisuusneuvosto antoi päätöksellään virallisen siunauksen Haitiin saapuneille yhdysvaltalaisille, ranskalaisille ja kanadalaisille joukoille, jotka saman päätöksen mukaan korvattaisiin kolme kuukautta myöhemmin YK:n "vakauttamisjoukoilla". Maaliskuussa vahvistettiin suunnitelmat Aristiden 1995 lakkauttaman Haitin armeijan perustamisesta uudelleen. Entisiä puolisotilaallisten joukkojen jäseniä ilmoitettiin liitettävän poliisivoimiin vallan vaihduttua. Uudistetun poliisin on sanottu koostuneen osaksi myös Haitin entisen armeijan sotilaista. Se on nähty myöhemmin keskeisenä syynä väliaikaishallinnon poliisin siviilejä vastaan kohdistamaan väkivaltaan.


title: Haitin historia

text: YK:n Haitiin lähettämien tarkkailijoiden raporteissa vallanvaihdokseen liittyvät kysymykset ohitettiin tyystin. YK:n asiakirjojen tekstien mukaan Haitissa on ollut aina ongelmia demokratian ja poliittisen järjestelmän toimivuuden suhteen, ja demokratia tarvitsee vahvistusta ulkopuolisilta tahoilta. Huhtikuun 29. päivä YK:n turvallisuusneuvosto päätti 8300 hengen vahvuisten joukkojen lähettämisestä Haitiin maan vakauttamiseksi ja demokratian edistämiseksi (myös Kiinan YK-lähettiläs puhui demokratian viemisestä). Joukkojen johtoon tuli Brasilia, ja mukana oli joukkoja esimerkiksi myös Angolasta, El Salvadorista, Espanjasta, Filippiineiltä, Kiinasta, Nepalista, Beninistä, Pakistanista ja Turkista. Muiden toimiensa ohella joukot kouluttavat Haitin poliisivoimia. YK-joukot koostuvat monien sellaisten Latinalaisen Amerikan maiden edustajista, joissa on vasemmistolainen hallitus. Tämä on herättänyt esimerkiksi Bolivian poliittisten aktivistien keskuudessa kysymyksiä siitä, ovatko Bolivian presidentin, Evo Moralesin, anti-imperialistinen retoriikka sekä joukkojen käyttäminen Haitin YK-operaatioon Aristiden poistumisen jälkeen ristiriidassa keskenään. Brasilian Lulan on puolestaan nähty pyrkivän nostamaan maansa profiilia johtamalla YK-joukkoja. Brasilialle on tärkeää paikka YK:n turvallisuusneuvostossa, johon päästäkseen on hyvä olla näyttöä maan tärkeästä asemasta. Vastaavanlaisia itsensä merkittävyyden osoittamiseen liittyviä motiiveja on arveltu olevan muillakin operaatioihin osallistuneilla valtioilla kuten Chilellä ja Argentiinalla.


title: Haitin historia

text: Entä miksi Yhdysvallat ja muut valtiot yleensä ovat kiinnostuneita pienestä Haitista? Syitä on monia. Maa on esimerkiksi halvan työvoiman lähde monille ulkomaiden yrityksille. Aristiden hallinnon toteuttamat minimipalkkojen korotukset eivät näin ollen miellytä kaikkia. Samoin hänen vastustuksensa yksityistämiselle on herättänyt närää. Aristide itse sanoi yksityistämisen olleen keskeinen syy siihen, miksi ulkomaat eivät pidä hänen politiikastaan. Aristiden politiikka on näyttäytynyt jonkinlaisena uhkana monille ulkomaisille pankeille, kaivosyrityksille ja tehtaiden omistajille, jotka hyödyntävät alueen maiden halpaa työvoimaa. Haiti ei välttämättä sinänsä ole kovin tärkeä maa pienen kokonsa takia, mutta siellä tapahtuneet poliittiset kehityskulut herättävät kuitenkin huolta siitä, että vastaavaa voi päästä tapahtumaan muissakin lähialueen maissa Haitin esimerkin mukaisesti. Tällaisista syistä johtuen pienenkin maan tapahtumat voivat olla suurille valtioille merkittävämpiä kuin aluksi luulisi. Latinalaisessa Amerikassa on lisäksi laajemmin ollut menossa poliittista käännettä esimerkiksi juuri Yhdysvaltojen hallinnon kannalta negatiiviseen suuntaan, mikä edelleen lisää huolta alueen eri maiden poliittisen tilanteen suhteen.


title: Haitin historia

text: Aristiden poistumisen jälkeen kaupunkeja haltuunsa ottaneet puolisotilaalliset joukot ja erilaiset aseistetut jengit jatkoivat väkivaltaisuuksia, ja väkivaltainen repressio Aristiden kannattajia kohtaan kiihtyi. Siirtymähallituksen aikainen Haiti on ollut väestölleen entistä turvattomampi paikka. Aristiden jälkeisiä tapahtumia on kuvattu jopa väliaikaishallinnon tukemaksi systemaattiseksi Lavalas-puolueen hävittämistä tavoittelevaksi operaatioksi. Suurin osa väkivallasta liittyy kaiketi puolisotilaallisten Lavalas-puoluetta vastustavien ryhmien toimintaan. Ihmisiä myös vangittiin laajamittaisesti, ja viranomaiset panivat vankilaan mielivaltaisesti etenkin monia Lavalas-puolueen jäseniä. Eräs vuoden 2005 maaliskuulta oleva tieto sanoo 700 ihmisen olevan vankina ilman syytettä. Tunnetuimpia vankeja ovat olleet syrjäytetyn hallituksen pääministeri ja sisäministeri, 70-vuotias muusikko So Anne sekä Aristidea tukenut pappi Gérard Jean-Juste. Hallituksen ja YK:n edustajat taas ovat syyttäneet Lavalas-puolueen tukijoita poliisien tappamisesta ja pyrkimyksestä horjuttaa väliaikaishallintoa. Yhdysvallat pitäytyi kannassaan olla vastaanottamatta pakolaisia Haitista kasvaneista väkivaltaisuuksista ja lisääntyneistä kuolonuhrien määristä huolimatta (on jopa esitetty 10 000 kuolleen reilun vuoden aikana vallan vaihtumisen jälkeen). Arvostettu lääketieteen lehti, The Lancet, julkaisi vuoden 2006 elokuussa artikkelin, jossa arvioitiin Aristiden lähtöä seuranneen 22 kuukauden aikana jopa 8000 ihmisen murhatun pelkästään Port-au-Princen kaupungin alueella. Tilastot väkivaltaisuuksissa surmansa saaneista ovat huimia verrattuna Aristiden hallinnon vuosiin.


title: Haitin historia

text: Monet kommentaattorit ovat kyselleet, miksi vuodesta 2004 tuli niin paljon edellisiä vuosia pahempi kuolintilastojen suhteen, vaikka kansainvälisen yhteisön hyväksymien joukkojen piti rauhoittaa tilanne. Yhdysvaltojen politiikan kriitikot näkivät maan edustajien puheet väkivaltaisuuksien lopettamisesta tekopyhinä, koska he väittävät Yhdysvaltojen rahoittaneen demokraattisesti valittua hallitusta vastustaneita asejoukkoja vuosien kuluessa. Sekava tilanne ja erilaiset aseelliset ryhmittymät, joiden poliittinen asema ei ole aina kovin selkeä, tekivät tilanteesta vaikeasti ymmärrettävän eikä kuolonuhrien laskeminen tai väkivaltaisista teoista vastuussa olevien tahojen osoittaminen ole ollut useinkaan helppoa. Sekä juridisen järjestelmän että poliisin toiminnassa on ollut vakavia ongelmia. Varsinaisen poliittisesti motivoituneen väkivallan lisäksi monet tapaukset liittynevät yleiseen kaaokseen ja ryöstelyyn. Ennen vuoden 2004 loppua myös YK:n pääsihteeri Kofi Annan joutui ottamaan kantaa entisen hallinnon viranhaltijoiden vapauttamisen tai heidän asiansa käsittelyn puolesta. Lausunnossaan hän myös totesi, että sekä maan juridisen järjestelmän että poliisin toiminnassa on ollut vakavia ongelmia. Samalla YK:n operaatiolle annettiin puolitoista vuotta jatkoaikaa.


title: Haitin historia

text: Tyypillistä Aristiden jälkeiselle ajalle ovat olleet Lavalas-puolueen kannattajien suuret mielenosoitukset slummeissa. Näiden yhteydessä esiintyi usein väkivaltaisuuksia mielenosoittajien ja poliisin välillä. Väliaikaishallinnon uudistama poliisi on syyllistynyt toistuvasti rauhanomaisten mielenosoittajien ampumiseen. Kiistanalaisia tapauksia, joissa Lavalas-puolueen kannattajat ja vastustajat syyttävät toisiaan väkivaltaisuuksista, on paljon. Lavalasin kannattajat ovat myös syyttäneet puolisotilaallisia joukkoja todisteiden väärentämisestä, jotta heidän puolueensa tukijoita voitaisiin syyttää väkivaltaisista tapauksista. Haitia koskevista kirjoituksista Aristiden syrjäyttämisen ajalta löytyy runsaasti erilaisista summittaisen ampumisen tapauksista ja ruumiiden löytymisistä. Aristiden lähdettyä maasta aseellisten oppositioryhmien ja Aristidea vastustaneiden suurten eliitin ryhmittymien välit ovat tulleet osittain näkyvimmäksi. Näiden välillä on käyty avoimia keskusteluja, ja ei-aseellisten oppositioryhmien edustajat ovat saattaneet kutsua aseryhmien johtajia rauhoittamaan tilannetta tarpeen vaatiessa. Samoin Amnesty International huolestui siitä, että Aristiden mentyä vanhat ihmisoikeusrikkojat näyttivät saaneen poliittista vaikutusvaltaa.


title: Haitin historia

text: Ranskan ja Yhdysvaltojen joukot kesäkuussa 2004 korvannut YK:n MINUSTAH ("Mission des Nations Unies pour la stabilisation en Haïti") -niminen vakauttamisoperaatio Haitin rauhoittamiseksi rauhanturvaajien avulla on osoittautunut syvästi kiistanalaiseksi. YK-joukot on nähty kriittisissä teksteissä jopa ulkovaltojen "kolonialistisen" politiikan toimeenpanijana Haitissa. YK-joukkoja syytetään erittäin raskaista rikkomuksista, kuten osallistumisesta siviilien ja Lavalas-puolueen jäsenten verilöylyihin jahdatessaan väkivaltaisuuksiin syyllistyneitä jengejä köyhien slummeissa raskain asein. YK:ta on syytetty siitä, ettei maassa riehuvia Aristidea vastustaneita asejoukkoja ole pyritty tai pystytty tehokkaasti riisumaan aseista, vaan YK-joukot ovat keskittyneet sen sijaan maan kurjista oloista kumpuavan jengiväkivallan taltuttamiseen liian rajuin ottein. YK-joukot eivät ole myöskään estäneet Aristiden jälkeisen hallinnon poliisin ja asejoukkioiden harjoittamaa väkivaltaa vanhan hallinnon kannattajia vastaan. YK:n on väitetty katsoneen poliisin väkivaltaa sormiensa läpi tai tukeneen sitä. Esimerkiksi entinen Haitin YK-tarkkailija Brian Concannon on kirjoittanut Haitin nykyisen YK-operaation toiminnasta, ja syyttää sitä oikeistolaisten puolisotilaallisten joukkojen suvaitsemisesta. Samoin Miamin yliopiston Ihmisoikeuskeskus laati raportin, jonka mukaan YK-joukot tukevat poliisin tappoiskuja slummeihin. Amnesty ja Human Rights Watch ovat saaneet jonkin verran kritiikkiä osakseen Haitia seuraavilta poliittisilta aktivisteilta väitetystä hitaudestaan reagoida maan tapahtumiin, mutta esimerkiksi Amnestyltä löytyy lausuntoja, joissa vahvistetaan YK-joukkojen ampuvan siviilejä. Asiasta on uutisoitu toisinaan myös länsimaiden suuremmissa lehdissä. Maaliskuussa 2005 erään verilöylyn jälkimainingeissa YK:n lähettiläs vakuutti, että poliisin väkivaltaan puututaan, jos sitä vielä esiintyy. Jotain keskustelua poliisivoimien asemasta näyttikin käynnistyneen YK-joukkojen kotimaiden välillä, ja YK esti poliisia osallistumasta ainakin yhden mielenosoituksen tarkkailuun. Ongelmat eivät kuitenkaan loppuneet, vaan saman vuoden kesäkuun kuudentena päivänä YK-joukkoja syytettiin taas lukuisia ihmishenkiä vaatineeseen siviilien verilöylyyn osallistumisesta Port-au-Princen slummeissa. YK-operaation edustajat väittivät aluksi joukkojensa surmanneen vain viisi aseistettua rosvoa, mutta uutistoimistot raportoivat suuremmista määristä kuolonuhreja ja loukkaantuneita, joista monien nähtiin olevan siviilejä. YK myönsi itsekin pian ainakin joidenkin sivullisten joutuneen uhreiksi. Silti maailmanjärjestöllä on vielä paljon matkaa, mikäli se aikoo selvittää oman osuutensa Haitin ongelmiin. Monet haitilaiset ovatkin katkeria virkansa joulukuussa 2006 jättäneelle pääsihteeri Kofi Annanille hänen kyvyttömyydestään tai haluttomuudestaan puuttua YK:n toimintaan Haitissa.


title: Haitin historia

text: Väliaikaishallituksen väliaikaisuudesta pidettiin kiinni, ja vuoden 2004 lopulla uudet yleisvaalit ilmoitettiin järjestettäväksi seuraavan vuoden marraskuussa. Vuonna 1994 Clinton oli joutunut palauttamaan Aristiden valtaan osaksi sen takia, etteivät kansansuosiosta osattomat sotilaat voineet hallita maassa kovin rauhallisesti. Samoin esitettiin nyt sen suuntaisia arvioita, että väliaikaishallinnolle oli käymässä selväksi, että tilanteen rauhoittamiseksi köyhän kansanosan edustajille oli annettava sijaa maan hallinnossa. Helmikuussa 2005 Lavalas-puolueen johto sanoi boikotoivansa vaaleja, koska piti väliaikaishallitusta terrorihallintona, joka on osallinen Aristiden kannattajien verilöylyihin. Puolueen erään edustajan mukaan vaalit eivät voi onnistua, jos puolueen aktivisteja vangitaan ja tukijoita vainotaan. Jossain vaiheessa ehdoksi vaaleihin osallistumiselle asetettiin Aristiden palaaminen valtaan. Hetkeä aiemmin Brasilian Porto Alegressa pidetyssä maailman sosiaalifoorumissa vaadittiin Aristiden paluuta ja Haitin "valtauksen" lopettamista.


title: Haitin historia

text: Mukana presidentinvaaleissa oli suuri joukko ehdokkaita, kuten esimerkiksi sotilaallisia ryhmiä johtanut Guy Philippe, jota monet pitävät vuoden 2004 vallanvaihtumiseen johtaneiden väkivaltaisuuksien keskeisenä taustahahmona. Pappi Jean-Juste, jonka monet näkivät olevan köyhän väestön osan uusi ehdokas Aristiden politiikan jatkajaksi, ei pystynyt vankilasta käsin osallistumaan vaaleihin (lopulta painostuskampanjan jälkeen hänet vapautettiin). Sen sijaan Lavalas-puolueen jäsen ja vuosien 1996-2000 presidentti Rene Preval sai mahdollisuuden osallistua. Hän ei esiintynyt vaaleja boikotoineen Lavalas-puolueen nimissä, vaan presidentinvaaleja varten kyhättiin nopeasti pieni puolue. Vaalien alla monet olivat etukäteen huolissaan köyhien mahdollisuuksista osallistua, koska rekisteröintipisteiden määrää oli vähennetty, mikä teki äänestämisestä maaseudulla vaivalloista. Samoin vaalivilppiä pelättiin.


title: Haitin historia

text: Vaaleja jouduttiin siirtämään erilaisten ongelmien − pääasiassa äänestäjien rekisteröinnin hitauden − takia useamman kerran, ja ne järjestettiin lopulta helmikuun seitsemäs päivä 2006. Vaaleihin tuntui liittyvän loputtomasti ongelmia. Prevalin kampanja keskeytyi sitä vastaan kohdistettujen väkivaltaisuuksien takia. Rekisteröintipaikkojen määrää oli vähennetty viime vaalien kymmenestätuhannesta vain viiteensataan, minkä katsottiin haittaavan erityisesti köyhien alueiden äänestäjiä. Äänestyspäivänä monien äänestyspaikkojen toiminnassa ilmeni suuria puutteita. Presidentinvaalien ylivoimaiseksi voittajaksi nousi Preval, joka sai virallisen tuloksen mukaan lähes 49 prosenttia ensimmäisen kierroksen äänistä. Prevalin kannattajat epäilivät silti vilppiä ja Preval itsekin syytti vaalineuvostoa tulosten väärentämisestä suuresta voitostaan huolimatta. Maan hallinnon omat gallupit olivat luvanneet Prevalille vielä suurempaa osuutta äänistä. Haitin televisioonkin asti päätyivät kuvat lukuisista poisheitetyistä äänestyslipuista. Prevalin kannattajat lähtivät kaduille ilmaisemaan kiukkuaan.


title: Haitin historia

text: Lopulta vaalitulosta seuranneissa neuvotteluissa päädyttiin ratkaisuun, jonka mukaan vaaleissa annetut lukuisat tyhjät tai epäselvät äänet jaetaan kaikkien ehdokkaiden kesken (suhteessa heidän saamaansa hyväksyttyjen äänien määrään) sen sijaan että ne laskettaisiin omaksi hylättyjen äänien osuudekseen, kuten säännöt olisivat edellyttäneet. Näin Prevalin prosentuaalinen osuus äänistä nousi yli 50 prosentin, ja hänet valittiin presidentiksi suoraan ensimmäiseltä kierrokselta. Omituiseen ratkaisuun päädyttiin kaiketi osittain siksi, että näin vaalit järjestänyt väliaikaishallinto pääsi vakavien vaalitulosten manipulointia koskeneiden syytösten alta. Muut ehdokkaat tiesivät, etteivät he olisi voineet haastaa Prevalia toisella kierroksella (toiseksi tullut ehdokas sai vain noin 11 prosenttia äänistä). Vaalien ratkaisu otettiin Lavalasin piirissä hyvin vastaan, mutta monet pelkäsivät Prevalin joutuneen hyvin vaikeaan tilanteeseen maan sekasortoisen tilanteen takia.


title: Haitin historia

text: Parlamenttivaalit pidettiin myöhemmin. Väkivaltaisten vuosien jäljiltä hajanainen Lavalas-puolue boikotoi vaaleja, ja Haiti sai poliittisesti hajanaisen parlamentin, jota on pelätty saamattomaksi. Ulkovaltojen osuus maan hallinnossa säilyi esimerkiksi ministeriöiden neuvonantajien muodossa. Valtaan usean vuoden tauon jälkeen noussut presidentti Preval lupasi kohentaa maansa huonoa sosiaalista tilannetta, ja uuden hallinnon talouspolitiikkaan sisältyi sosiaalisten ohjelmien lisäksi turismin ja maatalouden edistämistä sekä kevyeen tehdasteollisuuteen kohdistuvien ulkomaaninvestointien tavoittelua. Niin ikään tavoitteeksi otettiin maan suvereniteetin palauttaminen ulkomaisten joukkojen alta, mutta samalla ilmoitettiin, ettei YK-joukkoja haluta heti maasta pois, koska hallituksella ei ole tarpeeksi poliiseja ja sotilaita puolustamaan hallitusta ja takaamaan kansalaisten turvallisuutta. YK:n joukkoja on syytetty väkivaltaisuuksista yhä vaalien jälkeen. Port-au-Princen slummien asukkaat väittivät jopa 30 kuolleen viime joulukuussa YK-joukkojen luoteihin ja myös tämän vuoden puolelta kerrotaan tapauksista, joissa siviilejä on kuollut YK-joukkojen luoteihin. Viime helmikuun seitsemäs päivä pidetyssä mielenosoituksessa noin satatuhatta väkivaltaisuuksiin kyllästynyttä haitilaista vaati YK-joukkojen lähtöä ja Aristiden paluuta. Monille köyhille nykyään Etelä-Afrikassa tilapäisesti oleskeleva Aristide on yhä Haitin ainoa oikea johtaja. Presidentti Prevalin maine näyttää osin tahriutuneen köyhien silmissä hänen valtakautensa aikana tapahtuneiden väkivaltaisuuksien vuoksi, joita hallinto ei ole kyennyt tai halunnut pysäyttää.


title: Haitin historia

text: Puoli vuotta vaalien jälkeen vankiloissa oli yhä satoja poliittisia vankeja. Tätä on selitetty osaksi sillä, että oikeusministeriön viranhaltijat olivat yhä pitkälle väliaikaishallinnon perua. Monet kansalaiset ovatkin pettyneet vankien vapauttamisen hitauteen. Merkittävänä askeleena kuitenkin pidettiin sitä, että Aristiden aikainen pääministeri Yvon Neptune vapautettiin huhtikuussa, ja syytteistä häntä vastaan luovuttiin. Kansalaisten mielialoja kuvannee The Haitian Priorities Project -nimisen haitilaisten järjestöjen ja henkilöiden koalition kannanotto huhtikuulta 2007, jossa vaaditaan YK-joukkojen korvaamista viranhaltijoilla, jotka pystyvät puhumaan ranskaa sekä siitä polveutuvaa haitinkreolia. Ehdotetun aikataulun mukaisesti joukot lähtisivät lokakuussa. Julkaistun kannanoton mukaan slummien köyhät pelkäävät yhä YK-joukkoja, jotka olisivat vuosien mittaan surmanneet jopa satoja siviileitä operaatioidensa yhteydessä. Juuri kielimuuri nähdään yhtenä syynä sille, miksi monikansallisten YK-joukkojen ja haitilaisten suhteet ovat saaneet niin kammottavan muodon. Kannanotossa vaaditaan myös korvauksia YK-joukkojen uhreille sekä syyllisten rankaisemista.


title: Rick Adelman

text:
Richard Leonard ”Rick” Adelman (s. 16. kesäkuuta 1946) on yhdysvaltalainen koripalloilija ja koripallovalmentaja.
Adelman syntyi Lynwoodissa, Kaliforniassa, ja opiskeli Saint Pius X High Schoolin jälkeen Loyola Marymount Universityssa. Hänen NBA-uransa alkoi vuonna 1968 Houston Rocketsissa (silloinen San Diego Rockets).


title: Rick Adelman

text: 1,85-metrinen Adelman vetäytyi aktiiviselta peliuraltaan vuonna 1975.


title: Rick Adelman

text: Adelman on menestynyt valmentajana 1970-luvulta saakka; hän on toiminut päävalmentajana joukkueille Portland Trail Blazers (1989–1994), Golden State Warriors (1995–1997), Sacramento Kings (1998–2006) ja Houston Rockets (2007–2011). Syyskuussa 2011 hän sai saman viran Minnesota Timberwolvesissa Kurt Rambisin seuraajana. Keväällä 2014 hän lopetti valmennustehtävät.


title: Chuck Daly

text: Charles Jerome ”Chuck” Daly (20. heinäkuuta 1930 – 9. toukokuuta 2009) oli yhdysvaltalainen koripallovalmentaja. Hänet valittiin 9. toukokuuta 1994 Basketball Hall of Fameen.


title: Chuck Daly

text: Daly valmensi Yhdysvaltain koripallomaajoukkuetta, joka voitti kultaa vuoden 1992 kesäolympialaisissa Barcelonassa. Hän kuoli haimasyöpään 78-vuotiaana.


title: Chuck Daly

text: Daly toimi päävalmentajana seuraaville NBA-joukkueille:


title: Bob Cousy

text: Robert Joseph "Bob" Cousy (s. 9. elokuuta 1928) on yhdysvaltalainen entinen koripalloilija. Hänellä on ollut paikka Basketball Hall of Famessa vuodesta 1971.


title: Bob Cousy

text: Cousy syntyi New Yorkissa ranskalaisista vanhemmista. Hän opiskeli Andrew Jackson High Schoolissa ja aloitti koripalloharrastuksensa 13-vuotiaana. Samoihin aikoihin hän putosi puusta ja loukkasi pahoin oikean kätensä; täydellinen toipuminen kesti niin kauan, että Cousystä tuli molempikätinen. Hän pääsi vuonna 1946 koripallostipendillä College of the Holy Crossiin.


title: Bob Cousy

text: Cousyn ura National Basketball Associationissa alkoi vuonna 1950. Hänen joukkueensa oli Boston Celtics, jossa hän pelasi aina vuoteen 1963. Pelaajauransa jälkeen Cousy toimi valmentajana, 1969–1972 Cincinnati Royalsissa ja 1972–1974 Kansas City-Omaha Kingsissä. Peliuralta vetäytymisvuonnaan hän julkaisi omaelämäkertansa "Basketball Is My Lifen".


title: Singaporen Grand Prix

text: Singaporen Grand Prix on Singaporessa järjestettävä Formula 1 -sarjan osakilpailu.


title: Singaporen Grand Prix

text: Ensimmäinen Formula 1 -sarjan Singaporen Grand Prix järjestettiin 28. syyskuuta 2008, mutta kilpailua on jo ajettu 1960- ja 1970-luvuilla. Singaporen Grand Prix oli ensimmäinen Formula 1 -sarjan iltakilpailu. Se ajetaan keinovalaistulla Marina Bayn katuradalla. Iltakilpailu oli ollut jo jonkin aikaa Formula 1 -sarjan kaupalliset oikeudet omistavan Bernie Ecclestonen unelmana. Myös Singaporen GP:n aika-ajo ajetaan pimeällä keinovalaistuksessa.


title: Singaporen Grand Prix

text: Singaporen GP:n myötä kilpailukalenterissa oli kaudella 2008 mukana kolme katuradalla ajettavaa kilpailua. Joulukuussa 2008 Singaporen GP valittiin F1-kauden parhaiten järjestetyksi GP:ksi. Historiallisen iltakilpailun voitti yllättäen Fernando Alonso.


title: Singaporen Grand Prix

text: Singaporen tavoitteena oli nostaa kilpailun avulla vuosittainen turistimäärä nykyisestä 10 miljoonasta 17 miljoonaan vuoteen 2015 mennessä.


title: Singaporen Grand Prix

text: Muun muassa Kimi Räikkönen on ilmaissut kannattavansa iltakilpailua, kun taas Nick Heidfeld ja monet muut kuljettajat ilmaisivat huolensa valaistusjärjestelyiden toimivuudesta ennen ensimmäistä kilpailua.


title: Singaporen Grand Prix

text: Historian ensimmäisen keinovalaistuksessa ajetun Formula 1 -sarjan osakilpailun voitti yllätyksellisen kilpailun jälkeen Renault’n espanjalaiskuljettaja Fernando Alonso, toinen oli Nico Rosberg ja kolmas oli Lewis Hamilton. Kilpailussa erityisesti Ferrarilla oli paljon ongelmia, varsinkin varikkokäyntien aikana.


title: Singaporen Grand Prix

text: Vuonna 2009 Alonson tallikaveri Nelson Piquet Jr. myönsi kolaroineensa tahallaan saadakseen turva-auton Alonson hyödyksi, Renault-talli oli yllyttänyt hänet kolariin. Tapaus tunnetaan nimellä Renault-skandaali.


title: Singaporen Grand Prix

text: "Punataustaiset kilpailut eivät kuuluneet Formula 1:n MM-sarjaan."


title: Cliff Hagan

text: Clifford Oldham "Cliff" Hagan (s. 9. joulukuuta 1931, Owensboro) on yhdysvaltalainen entinen koripalloilija, joka pelasi koko NBA-uransa vuosina 1956–1966 St. Louis Hawksissa. Hän opiskeli Kentuckyn yliopistolla ja työskenteli peliuransa jälkeen valmentajana. Hän sai vuonna 1978 paikan Basketball Hall of Famessa.


title: ShamRain

text: ShamRain on suomalainen melankolista rockia soittava yhtye.


title: ShamRain

text: ShamRainin perustivat rumpali Janne Jukarainen ja basisti-kosketinsoittaja Matti Reinola vuonna 2000. Seuraavana vuonna yhtyeeseen liittyi laulaja Mika Tauriainen. Kolmikko julkaisi "Pieces"-EP:n helmikuussa 2002. Kitaristi Kalle Pyyhtinen liittyi yhtyeeseen samana vuonna, ja yhtye kirjoitti levytyssopimuksen Watch Me Fall -levy-yhtiön kanssa. ShamRainin ensimmäinen pitkäsoitto "Empty World Excursion" ilmestyi joulukuussa 2003. "ShamRain"-EP julkaistiin vinyylinä vuonna 2004, ja yhtye soitti The Cure -tribuuttialbumilla. Samana vuonna kitaristi Mikko Kolari liittyi yhtyeeseen, ja he tekivät levytyssopimuksen Firebox Recordsin kanssa.


title: ShamRain

text: Yhtyeen toinen pitkäsoitto "Someplace Else" ilmestyi kesäkuussa 2005. Tammikuussa 2006 yhtye soitti ensimmäisen keikkansa, ja "Deeper into the night" -mini-CD julkaistiin saman vuoden huhtikuussa. Spinefarm Records tarjosi yhtyeelle levytyssopimusta, ja kesän 2006 aikana yhtye nauhoitti kolmannen albuminsa "Goodbye to All That", joka ilmestyi marraskuussa 2007. Keväällä 2008 ShamRain julkaisi kappaleiden sanoituksia sisältävän, Kalle Pyyhtisen kuvittaman kirjan.


title: ShamRain

text: 10. syyskuuta 2009 yhtye julkaisi kotisivuillaan tiedotteen, jossa kerrottiin yhtyeen jatkavan ilman Mika Tauriaista. Tilalla jatkaa aikaisemmilla julkaisuilla sessiolaulajana toiminut Minna Sihvonen. EP:t


title: John Havlicek

text: John J. Havlicek (s. 8. huhtikuuta 1940) on yhdysvaltalainen koripalloilija. Hän pelasi NBA:ssa vuosina 1962–1978 joukkueenaan koko tuon ajan Boston Celtics.


title: John Havlicek

text: Menestyksekkään uransa ansiosta Havlicek sai vuonna 1984 paikan Basketball Hall of Famesta. Hänet valittiin vielä vuonna 2011 koripallolehti "Slamin" kaikkien aikojen 500 parhaan NBA-pelaajan listalla 17. sijalle.


title: John Havlicek

text: Martins Ferryssä, Ohiossa syntyneen Havlicekin pituus on 1,96 metriä.


title: Alkinous

text: Alkinous () (100-luku) oli antiikin kreikkalainen keskiplatonilainen filosofi. Hänen elämästään ei tiedetä mitään. Aiemmin jotkut tutkijat pitivät häntä samana henkilönä kuin Albinos.


title: Alkinous

text: Alkinous kirjoitti teoksen "Didaskalikos" (”Opetukset”), joka on tunnettu myös nimellä "Platonismin käsikirja" (, "Epitomē tōn Platōnos dogmatōn"). Se on yksi harvoja keskiplatonismin kaudelta säilyneitä käsikirjoituksia. Keskiplatonilaiset olivat Ateenassa, Roomassa ja muualla vaikuttaneita filosofeja, joilla ei ollut juurikaan muuta yhteistä kuin rakkaus Platonia kohtaan. Teos on kirjoitettu enemmän Aristoteleen kuin Platonin tyyliin, eikä Alkinous epäröinyt esitellä muiden filosofien näkemyksiä, jos ne näyttivät auttavan tekemään hänen järjestelmästään entistä täydellisemmän. Hänen filosofinen järjestelmänsä yhdisteli Platoniin ja Aristoteleeseen lisäksi itäisiä vaikutteita sekä mahdollisesti pythagoralaisuudesta lainattuja ajatuksia.


title: Alkinous

text: Alkinous katsoi, että maailma ja sen elävöittävä sielu (maailmansielu) ovat ikuisia. Maailmansielu ei ollut Jumalan luoma, vaan se oli Jumalan ikään kuin syvästä unesta herättämä ja itseään kohti kääntämä, niin että se voisi katsella ja vastaanottaa ikuisia ideoita jumalallisesta mielestä. Se oli ensimmäinen ketjussa välittäviä olentoja Jumalan ja ihmisen välissä. Ideat tulivat välittömästi Jumalan mielestä, ja olivat järkemme korkeimpia kohteita, joilla oli olemassaolo itsessään.


title: Alkinous

text: Alkinous oli eri mieltä aiempien platonistien kanssa siitä, että hän asetti ideoille rajat yleisten lakien mukaan: näytti sopimattomalta kuvitella, että Jumala voisi ajatella ideoita, jotka olisivat keinotekoisia tai luonnottomia, tai partikulaareja eli yksilöolioita koskevia, tai mitään suhteellista. Hän vaikuttaa pyrkineen harmonisoimaan Platonin ja Aristoteleen ideoita koskevat näkemykset, koska hän erotti ideat "eidoksista", asioiden muodoista, joille hän salli sen, että ne olivat aristoteelisesti erottamattomia yksilöolioista: näkemys, joka vaikuttaa olevan välttämättä yhteydessä oppiin aineen ikuisuudesta ja itsenäisestä olemassaolosta.


title: Alkinous

text: Jumalaa, ideoiden ensimmäistä lähdettä, ei voida tuntea sellaisena kuin hän on: saamme hänestä vain vähäisen mielikuvan negaatioiden ja analogioiden avulla; hänen luontonsa on ajattelu- ja ilmaisukykyjemme saavuttamattomissa. Hänen alapuolellaan ovat erilaiset henkiolennot ("daimones"), jotka valvovat kaikkien elävien asioiden luomista, ja ovat yhteyksissä ihmisiin. Ihmisen sielu kulkee erilaisten sielunvaellustasojen läpi, ja näin se puhdistuu ja tulee lopulta Jumalan hyväksymäksi.


title: Alkinous

text: Alkinouksen käsikirja on ajoitettu toisen vuosisadan puoliväliin. Vuonna 1879 saksalainen tutkija Jacob Freudenthal väitti, että Alkinous oli todellisuudessa filosofi Albinos, Galenoksen opettaja. Tämä teoria pysyi voimassa vuoteen 1990, kunnes John Whittaker vahvisti Alkinouksen aitouden.


title: Singaporen Grand Prix 2008

text: Singaporen Grand Prix 2008 (virallisesti 2008 Formula 1 SingTel Singapore Grand Prix) oli Formula 1 -kauden 2008 15. osakilpailu, joka ajettiin 28. syyskuuta 2008 Singaporen katuradalla Singaporessa. Kilpailu oli F1-historian ensimmäinen iltakilpailu ja MM-sarjan historiassa järjestyksessään 800:s virallinen F1-osakilpailu. Joulukuussa Singaporen GP valittiin F1-kauden parhaiten järjestetyksi GP:ksi.


title: Singaporen Grand Prix 2008

text: Kilpailun voitti yllättäen Fernando Alonso, joka nousi kauden ensimmäiseen voittoonsa tallikaverinsa Nelson Piquet Jr.n törmättyä radan seinään ja turva-auton tultua radalle. Vuotta myöhemmin Piquet tunnusti kolarin olleen tahallinen, mistä seurasi Renault-skandaali.


title: Singaporen Grand Prix 2008

text: Osakilpailu käytiin 28. syyskuuta 2008 Singaporen katuradalla, jossa ajettiin Formula 1 -kilpailu ensimmäistä kertaa. Osakilpailu oli kauden 15. ja neljänneksi viimeinen. Samalla se oli 800. virallinen F1-osakilpailu ja ensimmäinen iltakisa. Kuljettajien maailmanmestaruuspistetilaston kärjessä olivat Italian GP:n jälkeen McLarenin Lewis Hamilton ja Ferrarin Felipe Massa, joiden välinen piste-ero oli ennen Singaporea yksi piste Hamiltonin eduksi. Kolmantena ollut BMW:n Robert Kubica oli jäänyt Hamiltonista 14 pisteen päähän.


title: Singaporen Grand Prix 2008

text: Renault-kuski Alonso nousi voittoon 15:nnestä lähtöruudusta. Kyseessä oli hänelle F1-uran 20:s voitto. Alonso hyötyi siitä, että teki ensimmäisen varikkokäyntinsä joukon ensimmäisenä. Pian Alonson varikkokäynnin jälkeen toinen Renault-kuski Nelson Piquet kolaroi rajusti reuna-aitaan. Piquet ei loukkaantunut rytäkässä, mutta romuttuneen auton siirtämiseksi pois radalta tarvittiin turva-auto. Lähes koko autoletka teki kärjessä ajaneiden Felipe Massan ja Lewis Hamiltonin johdolla ensimmäisen varikkokäyntinsä, kun varikko turva-autotilanteessa avattiin. Alonson ei kuitenkaan tarvinnut varikolla käydä, joten hän nosti sijoitustaan roimasti.


title: Singaporen Grand Prix 2008

text: Williams-kuski Rosberg johti kisaa turva-auton poistuttua radalta, mutta hän oli tehnyt varikkokäynnin sääntöjenvastaisesti turva-autotilanteessa sellaisena hetkenä, kun varikko oli suljettuna. Rosberg sai näin 10 sekunnin pysähtymisrangaistuksen. Hän ehti kuitenkin ennen rangaistuksensa kärsimistä kasvattamaan kisan kärjessä hyvän johdon, koska hänen takanaan ajaneet yhden varikkokäynnin taktiikkaa käyttäneet Jarno Trulli ja Giancarlo Fisichella pidättelivät muita. Näin Rosberg putosi rangaistuksensa takia vain Alonson taakse.


title: Singaporen Grand Prix 2008

text: Ferrarin Felipe Massa ajoi kisan johdossa, kun kärkiautot tulivat turva-autotilanteessa samanaikaisesti varikolle. Massa lähti kuitenkin varikolta liikkeelle, kun bensaletku oli vielä kiinni Ferrari-autossa. Massa ajoi varikkosuoraa pitkin bensaletku autostaan roikkuen. Massa pysähtyi lopulta varikkosuoran päähän, jonne Ferrarin varikkoväki juoksi irrottamaan letkun autosta. Massa pääsi näin jatkamaan kilpailua, mutta putosi joukon viimeiseksi. Virhe oli ensisijaisesti Ferrari-tallin tekemä, koska Massalle annettiin lähtölupa vaihtamalla varikkovalo vihreäksi, vaikka bensaletku oli kiinni autossa.


title: Singaporen Grand Prix 2008

text: Kimi Räikkönen kärsi pahasti tilanteesta. Hän oli aloittanut Massaa ja Hamiltonia vaisummin, mutta alkanut kohta ajaa heitä nopeampia kierrosaikoja. Hän oli lähestymässä Hamiltonia turva-auton tullessa radalle. Varikolle Kimi tuli turva-auton aikana kolmantena, mutta joutui odottamaan varikkovuoroaan Massan kömmähdyksen Ferrarin varikolle aiheuttaman sekasorron takia pitkään. Räikkönen putosi näin sijalle 16. Räikkönen nosti sijoituksensa kilpailun aikana viidenneksi ohitettuaan pari hitaampaa autoa ja nousutaan muista ohi heidän varikkokäyntiensä myötä. Kun turva-auto oli toisen kerran lähtenyt radalta, Kimi oli juuri tehnyt toisen varikkokäyntinsä ja oli viidentenä Glockin takana kilpailun lähestyessä loppuaan. Hän kuitenkin törmäsi radan reuna-aitaan reilut kolme kierrosta ennen maalia. Räikkönen ajoi liian kovaa radan reunakiveyksien yli. Auto hyppäsi niiden päältä hieman ilmaan eikä kääntynyt enää mutkaan. Räikkösen nimiin meni jälleen kerran kilpailun nopein kierros, jonka hän ajoi ennen ensimmäistä varikkokäyntiään.


title: Singaporen Grand Prix 2008

text: McLarenin Heikki Kovalaisen otti hyvän startin ja nousi Robert Kubican edelle neljänneksi. Kubica osui kuitenkin avausmutkissa eturenkaallaan Kovalaisen takarenkaaseen, mikä pudotti Kovalaisen seitsemänneksi. Hän putosi runsaasti taaksepäin turva-autotilanteen aikana tapahtuneen varikkovierailun aikana. Maaliin hän ajoi sijalla 10.


title: Singaporen Grand Prix 2008

text: Turva-auto tuli radalle vielä toista kertaa kilpailun lopussa, kun Adrian Sutil ajoi päin seinää. Alonso menetti turva-auton takia noin 20 sekunnin johdon, mutta karkasi uudestaan omille teilleen heti turva-auton poistuttua radalta 9 kierrosta ennen maalia. Alonso ajoi ruutulipulle voittajana 2,9 sekunnin erolla Rosbergiin, jolle kakkossija oli F1-uran paras. Lewis Hamilton ajoi maaliin kolmantena kasvattaen näin MM-johtonsa Massaan verrattuna 7 pisteen suuruiseksi. Massa oli kisan 13:s. Valmistajien MM-sarjassa McLaren siirtyi kärkeen 1 pisteen Ferrarin edelle.


title: Singaporen Grand Prix 2008

text: Piquet'n törmäys radan reunaan herätti heti kilpailun jälkeen spekulaatioita tahallisesta kolarista ja esimerkiksi paalupaikalta lähtenyt Felipe Massa, joka johti kilpailua ennen kolaria, syytti Briatorea tapauksesta. Seuraavalla kaudella , juuri ennen toista Singaporen GP:tä FIA ilmoitti yllättäen alkavansa tutkia Piquet'n kolaria tahallisena. Tapahtumat huipentuivat, kun Renault ilmoitti 16. syyskuuta 2009, ettei se aio kiistää syytöksiä. Talli tuomittiin FIA:n istunnossa kahden vuoden ehdolliseen kilpailukieltoon. Kuljettajia ei rangaistu, eikä kilpailun tuloksia muutettu.


title: Phil Niekro

text: Philip Henry ”Phil” Niekro (s. 1. huhtikuuta 1939) on yhdysvaltalainen baseballpelaaja. Hän syntyi Ohiossa, opiskeli Bridgeport High Schoolissa ja oli koripalloilija John Havlicekin lapsuudenystävä.


title: Phil Niekro

text: Niekro pelasi ensimmäisen Major League Baseball -ottelunsa 15. huhtikuuta 1964 ja viimeisensä 27. syyskuuta 1987. Hän pelasi pitkään Atlanta Bravesissa, mutta jonkin aikaa myös New York Yankeesissa, Cleveland Indiansissa ja Toronto Blue Jaysissa.


title: Phil Niekro

text: Niekro on kuulunut Baseball Hall of Fameen vuodesta 1997. Hän kuuluu 3342:lla strikeoutillaan myös MLB:n niin kutsuttuun 3 000 strikeoutin kerhoon.


title: Korisliigan vuoden valmentaja

text: Vuoden valmentajan valitsevat vuosittain SM-joukkueiden päävalmentajat ja kapteenit.


title: Ernie Banks

text: Ernest ”Ernie” Banks (31. tammikuuta 1931 Dallas, Texas – 23. tammikuuta 2015 Chicago, Illinois) oli yhdysvaltalainen baseballpelaaja. Hän pelasi koko Major League Baseball -uransa (1953–1971) Chicago Cubsissa. Vetäytymisensä jälkeen hän aloitti työnsä valmentajana, ja vuonna 1977 hänet valittiin Baseball Hall of Fameen.


title: Laurie Strode

text: Laurie Strode on fiktiivinen hahmo "Halloween"-elokuvasarjassa. Alkuperäisen juonijatkumon mukaan hän on mielipuolisen sarjamurhaajan, Michael Myersin pikkusisko, joka yrittää paeta veljensä vihaa. Alkuperäinen Laurie Jamie Lee Curtis esiintyy yhteensä viidessä sarjan kauhuelokuvassa. Elokuvasarjan tuorein osa palauttaa kuvioihin jälleen Laurien, mutta koska uusin elokuva pyrkii pyyhkimään kaikki ensimmäisen elokuvan jälkeiset teokset virallisesta jatkumosta, on myös kakkosessa esitetty Laurien ja Michaelin sisarusjuonikuvio myös unohdettu.


title: Laurie Strode

text: Rob Zombien versioissa Laurieta on näytellyt Scout Taylor-Compton.


title: Clarence Parker

text: Clarence ”Ace” Parker (17. toukokuuta 1912 Portsmouth, Virginia – 6. lokakuuta 2013) oli yhdysvaltalainen amerikkalaisen jalkapallon pelaaja ja baseballpelaaja. Hän pelasi mm. Brooklyn Dodgersissa (1937–1941) ja pääsi College Football Hall of Fameen vuonna 1955 sekä Pro Football Hall of Fameen vuonna 1972. Parkerin Major League Baseball -joukkueena oli kaudella 1936–1937 Philadelphia Athletics. Peliuransa jälkeen hän valmensi.


title: Lindsey Jacobellis

text: Lindsey Jacobellis (s. 19. elokuuta 1985 Danbury, Connecticut) on yhdysvaltalainen lumilautailija, olympiamitalisti ja nelinkertainen maailmanmestari.


title: Lindsey Jacobellis

text: Jacobellis on voittanut neljä kertaa maailmanmestaruuden lumilautakrossissa vuosina 2005, 2007, 2011 ja 2015.


title: Lindsey Jacobellis

text: Lumilautakrossin finaalissa Torinossa 2006 Jacobellis otti heti lähdössä kärkipaikan ja jo puolivälissä hän oli paljon muita edellä, kunnes hän toiseksi viimeisessä hypyssä temppuili ja kaatui. Tällöin Sveitsin Tanja Frieden tuli ohi ja laski olympiakultaan.


title: Lindsey Jacobellis

text: Vancouverin olympialaisissa 2010 Jacobellis sijoittui lumilautakrossissa viidenneksi.


title: Ringa ja Kaksoset

text: Ringa ja kaksoset oli 1960-luvun lopussa toiminut suosittu naistrio. Sen muodostivat taiteilijanimellä Ringa esiintynyt Hannele Rinne (1952–1982) sekä identtiset kaksoset Arja ja Merja Lehtimäki (s. 1951).


title: Ringa ja Kaksoset

text: Ringa ja kaksoset -trion jäsenet tutustuivat toisiinsa koulun kautta opiskellessaan samalla luokalla Helsingin Roihuvuoren koulussa. Laajempaan julkisuuteen he nousivat vuonna 1967. Esiintyessään Hakaklubin folk-lauluillassa Scandia-levy-yhtiön kykyjenetsijä kiinnitti huomionsa trioon ja järjesti heidät koelauluun levy-yhtiön tuotantopäällikkö Jaakko Salon luokse. Koelaulu synnyttikin tulosta ja vielä 1967 trio levytti Scandian kustantaman singlen "Kun lähden pois / Yksin". Levytys poiki myös tv-esiintymisen, jonka näki myös tuon ajan suosituimpiin suomalaisiin pop-tähtiin lukeutunut Johnny. Tämä kutsuikin trion koe-esiintymiseen ja kiinnitti heidät kiertueelleen. Trion bravuuksi muodostui Supremes-hitti "Stop - In The Name Of Love" ja toi triolle julkisuudessa lempinimen "Puotinharjun Supremes".


title: Ringa ja Kaksoset

text: Yhtyeen toinen single "Kunhat maksat kyytisi / Pitkin, poikin" ilmestyi vuonna 1968 Star-levymerkin kautta. Säestäjänä singlellä toimi maineikas Soulset-yhtye. Singlen osakseen saama huomio oli kuitenkin varsin vähäistä. Single jäikin trion lyhyen levytysuran viimeiseksi julkaisuksi.


title: Ringa ja Kaksoset

text: Myös vuonna 1968 trio kiersi Johnnyn kesäkiertueella. Trio esiintyi myös Arto Sotavallan kiertueella sekä vuonna 1969 vierailijana Markku Aron kiertueella. Vuonna 1969 syntyi myös Ringan Love Recordsille levyttämä soolosingle "Huomaan maa jo elää / Suljin silmät".


title: Ringa ja Kaksoset

text: Vuonna 1970 Ringa ja Kaksoset -trio lopetti toimintansa. Ringa jatkoi musiikin esittämistä Orient Express-yhtyeen kanssa ja Kaksoset, Arja ja Merja Lehtimäki, puolestaan kiersivät Georg Liemolan yhtyeen kanssa.


title: Ringa ja Kaksoset

text: Myöhempinä vuosina Arja ja Merja Lehtimäki osallistuivat satunnaisesti erilaisiin musiikkiproduktioihin, ja vuonna 1979 he esiintyivät Sakari Kukon "Kajastus"-levyn kappaleella "Kylätiellä". Ringan musiikillinen ura puolestaan hiipui ja vuonna 1982 hän joutui henkirikoksen uhriksi.


title: Ringa ja Kaksoset

text: Arja Lehtimäki meni 70-luvulla naimisiin laulaja Kristianin kanssa.


title: Cheddar

text: Cheddar tarkoittaa seuraavia asioita:


title: Alex Turner

text:
Alexander David "Alex" Turner (s. 6. tammikuuta 1986 Sheffield, Britannia) on englantilainen muusikko. Hänet tunnetaan parhaiten sheffieldiläisen Arctic Monkeys -yhtyeen laulajana, kitaristina ja lauluntekijänä.
Alex seurusteli TV-juontaja Alexa Chungin kanssa.


title: Alex Turner

text: Arctic Monkeys perustettiin vuonna 2002, ja siihen kuuluvat Alex Turnerin lisäksi kitaristi Jamie Cook (2006-), basisti Nick O'Malley ja rumpali Matt Helders. Yhtye on julkaissut tähän mennessä viisi albumia, joista varsinkin ensimmäinen ja viides saavuttivat suuren suosion. Vuonna 2006 julkaistun esikoisalbumin nimi on "Whatever People Say I Am, That's What I'm Not", toinen albumi on nimeltään "Favourite Worst Nightmare" (2007)ja kolmas albumi "Humbug" julkaistiin vuoden 2009 syksyllä. Neljännen levyn nimi on "Suck It and See" (2011). Yhtyeen viides albumi on nimeltään AM, ja se ilmestyi vuonna 2013. Albumi voitti BRIT Award -palkinnon parhaasta albumista.


title: Alex Turner

text: Elokuussa 2007 julkistettiin suunnitelmat siitä, että Turner levyttäisi yhdessä hänen ystävänsä The Rascals-yhtyeen entisen laulaja-kitaristi Miles Kanen ja tuottaja James Fordin kanssa. Projektissa Turner ja Kane jakaisivat laulu-, kitara- ja basso-osuudet, kun James Ford taas soittaisi rumpuja. Myös Owen Pallett esiintyy levyllä. Duon nimeksi vakiintui The Last Shadow Puppets ja heidän ensimmäinen levynsä The Age Of The Understatement julkaistiin 21. huhtikuuta 2008. Levy saavutti listoilla 1. sijan heti ensimmäisen myyntiviikkonsa aikana. Duo teki pienen kiertueen vuoden 2008 elokuussa, Lontoon Filharmonisen Orkesterin kanssa.


title: Aavejuna (aavekulkuneuvo)

text: Aavejuna on kummitus, joka ilmentyy junan muodossa. Tyypillinen aavejuna käsittää pelkästään veturin tai sen osan, kuten valonheittimen valon, vaikkakin kummitus- ja kaupunkitarinoissa mainitaan myös kokonaisia aavejunia.


title: Aavejuna (aavekulkuneuvo)

text: Useimmat aavejunahavainnot ja -ilmiöt on kirjattu Yhdysvalloissa ja Isossa-Britanniassa, joiden rautatieverkostot olivat laajimmillaan 1900-luvun puolivälissä. Joidenkin tarinoiden aavejunat ilmestyvät kummittelemaan, koska ne ovat tuhoutuneet vakavissa onnettomuuksissa. Jotkin ilmiöt liittyvät historiallisiin tapahtumiin.


title: Aavejuna (aavekulkuneuvo)

text: Harmaa juna havaittiin ensimmäisen kerran entisellä Highland Railwayn ratalinjalla Glasgow'n lähellä Skotlannissa vuonna 1921. Havainnoitsijan mukaan junassa oli veturin lisäksi neljä himmeästi valaistua vaunua. Ilmiö havaittiin uudelleen vuonna 1929, ja tuolloin junan ilmoitettiin leijuneen. Junasta ei ole tehty havaintoja sen jälkeen, ja rataosuus purettiin 1930-luvulla.


title: Aavejuna (aavekulkuneuvo)

text: British Railin omistama Deltic-sarjan dieselveturi Nimbus havaittiin pääradalla Crewen lähistöllä yhdeksän kuukautta sen jälkeen kun se oli romutettu.


title: Aavejuna (aavekulkuneuvo)

text: Republicin aavejunana tunnettu ilmiö on toistuva kummittelutapaus. Ilmiö on havaittu useaan otteeseen Republicissa, Ohiossa. Tarinan mukaan veturin ajovaloa muistuttava valoilmiö liittyy vuonna 1887 tapahtuneeseen onnettomuuteen, kun "Chicago Limited Express" -pikajuna törmäsi pysähtyneeseen tavarajunaan. Turmassa menehtyi 16 henkeä, jotka paloivat kuoliaaksi.


title: Aavejuna (aavekulkuneuvo)

text: St. Louisin aavejuna on lähellä St. Louisin pikkukaupunkia Saskatchewanissa Kanadassa tavattava toistuva valoilmiö.


title: Aavejuna (aavekulkuneuvo)

text: Presidentti Abraham Lincolnin hautajaisjunan sanotaan yhä kummittelevan alkuperäisellä reitillään.


title: Aavejuna (aavekulkuneuvo)

text: Silverpilen on metrojuna, jonka sanotaan kummittelevan Tukholman metrossa.


title: John C. Calhoun

text: John C. Calhoun (18. maaliskuuta 1782 – 31. maaliskuuta 1850) oli yhdysvaltalainen valtiomies, joka toimi uransa aikana senaattorina, sotaministerinä, ulkoministerinä ja varapresidenttinä. Hän oli yksi "suuresta triumviraatista" yhdessä Daniel Websterin ja Henry Clayn kanssa.


title: John C. Calhoun

text: Calhoun on Yhdysvaltain varapresidenteistä Spiro Agnew'n lisäksi ainoa, joka on eronnut tehtävästään ennen toimikautensa loppua.


title: John C. Calhoun

text: Calhoun valittiin Yhdysvaltain edustajainhuoneeseen vuonna 1810 Etelä-Carolinan edustajana, jossa hän oli yksi Vuoden 1812 sotaa kannattaneista sotahaukoista. Presidentti James Monroe nimitti hänet sotaministerikseen 1817.


title: John C. Calhoun

text: Vuonna 1824 Calhoun valittiin varapresidentiksi selvällä ääntenenemmistöllä, vaikka presidentin valinta kesti pidempään. Hän istui Yhdysvaltain senaatissa 1832–1844, jossa hän tuli tunnetuksi orjuden kannattajana. Oltuaan vuoden ulkoministerinä hän palasi Etelä-Carolinan senaattoriksi ja istui vuosina 1845–1850.


title: John C. Calhoun

text: Yalen yliopisto nimesi yhden opiskelija-asuntoloistaan Calhoun Collegeksi. Calhounin mukaan nimetty ydinsukellusvene USS John C. Calhoun oli palveluksessa vuosina 1963–1994.


title: Glenn Hysén

text: Glenn Ingvar Hysén (s. 30. lokakuuta 1959 Göteborg) on entinen ruotsalainen jalkapalloilija.


title: Glenn Hysén

text: Puolustajana pelannut Hysén nousi aikuisten sarjoihin IFK Göteborgin pelaajana. Seuran riveissä hän voitti Ruotsin mestaruuden kolmesti, Ruotsin cupin kahdesti ja UEFA Cupin kahdesti. Ulkomailla hän edusti alankomaalaista PSV Eindhovenia vuosina 1983–1985, italialaista Fiorentinaa 1987–1989 ja englantilaista Liverpoolia 1989–1992. Hän voitti Englannin liigamestaruuden vuonna 1990. Pelaajauransa päätteeksi hän edusti kaksi vuotta synnyinkaupunkinsa GAIS-seuraa.


title: Glenn Hysén

text: Ruotsin maajoukkueessa Hysén pelasi 68 maaottelua vuosina 1981–1990 ja teki niissä kuusi maalia. Hän edusti Ruotsia vuoden 1990 MM-kilpailuissa. Hänet palkittiin Guldbollen-palkinnolla vuoden parhaana ruotsalaisena miesjalkapalloilijana vuosina 1983 ja 1988.


title: Glenn Hysén

text: Uransa jälkeen Hysen on kärsinyt alkoholiongelmista.


title: Kristalli (sarjakuvahahmo)

text: Kristalli, oikealta nimeltään Crystalia Amaquelin Maximoff on Marvel-kustantamon sarjakuvissa esiintyvä supersankari. Hän kuuluu Epäinhimillisten kuningasperheeseen. Hahmo esiintyi ensimmäisen kerran amerikkalaisessa "Fantastic Four" -lehden numerossa 45. Kristallin loivat Stan Lee ja Jack Kirby.


title: Kristalli (sarjakuvahahmo)

text: Kristallin ensiesiintyminen Suomessa tapahtui Ihmesarjan numerossa 6 (1967).


title: Kristalli (sarjakuvahahmo)

text: Kristalli on yksi epäinhimillisistä, Meduusan sisar ja kuningasperheen jäsen.


title: Kristalli (sarjakuvahahmo)

text: Kristalli on täysin ihmisen näköinen, kaunis nainen jolla on pitkät kastanjanruskeat hiukset. Joskus hän käytti hiuksissaan erikoisen näköistä mustaa raidotusta joka muodosti takaraivolle ympyrän, josta lähtivät sivuviivat ohimoille. Koskaan ei selvinnyt, oliko kyseessä värjäys vai jonkinlainen irrallinen hiuskoriste.


title: Kristalli (sarjakuvahahmo)

text: Kristalli oli pitkään rakastunut Ihmenelosten Liekkiin, mutta Liekin hedonismi ja narsistisuus katkaisivat lopulta suhteen.


title: Kristalli (sarjakuvahahmo)

text: Sittemmin Kristalli meni naimisiin Elohopean kanssa, ja heillä on yhteinen lapsi Luna, joka syntyi epäinhimillisten juuri muutettua Kuun siniselle alueelle Ihmenelosten avulla; synnytyslääkärinä oli sattumoisin itse Herra Fantastinen eli Reed Richards.


title: Kristalli (sarjakuvahahmo)

text: Kristalli ajautui kuitenkin avioliiton ulkopuoliseen suhteeseen ja Elohopea jätti hänet.


title: Kristalli (sarjakuvahahmo)

text: Kristallin voima on käsitellä elementtejä ja luonnonvoimia; hän pystyy sytyttämään tulen kädenliikkeellä tai luomaan pyörremyrskyn vain ajattelemalla sitä. Hänen voimansa on pitkälti telepaattinen, mutta hän ei pysty lukemaan ajatuksia tai lähettämään ajatusviestejä.


title: Kristalli (sarjakuvahahmo)

text: Ultimate Marvel -jatkumossa Kristallilla on samanlaiset voimat ja ulkonäkö kuin normaalijatkumonkin sarjakuvissa.


title: Pako (1. tuotantokausi)

text: Paon ensimmäistä tuotantokautta alettiin esittää Yhdysvalloissa elokuussa 2005 ja se jatkui toukokuuhun 2006 saakka sisältäen yhteensä 22 jaksoa. Kauden pääosassa on Michael Scofield, joka yrittää karata kuolemaantuomitun veljensä Lincoln Burrowsin kanssa Fox River -nimisestä vankilasta. Kausi kuvaa tapahtumia kuuden viikon ajalta.


title: Pako (1. tuotantokausi)

text: "Paon" ensimmäistä tuotantokautta esitettiin Yhdysvalloissa vuonna 2005 maanantai-iltaisin kello 21.00 ja vuonna 2006 maanantai-iltaisin kello 20.00 Foxilla ja Suomessa MTV3:lla tiistai-iltaisin kello 21.00. Tavallisten jaksojen lisäksi Yhdysvalloissa esitettiin yksi erikoisjakso, jossa muun muassa pohjustettiin sarjan henkilöhahmojen taustoja. Jakso esitettiin seitsemännen jakson jälkeen 11. lokakuuta 2005.


title: Pako (1. tuotantokausi)

text: Sarjan oli tarkoitus jäädä lyhyeksi minisarjaksi, mutta sen suosiosta johtuen kanava tilasi siitä täyden tuotantokauden. Suomessa sarjan 12. syyskuuta 2006 esitetty aloitusjakso keräsi 930 000 katsojaa, ja se nousi Suomen menestyneimmäksi ulkomaiseksi sarjauutuudeksi yli kahteen vuoteen.


title: Virgin America

text: Virgin America on yhdysvaltalainen halpalentoyhtiö. Yhtiö markkinoi itseään halpojen hintojen, korkeatasoisen palvelun ja pitkien matkojen lentokoneiden mukavuuksien lentoyhtiöksi. Yhtiön päälentoasemana toimii San Franciscon kansainvälinen lentoasema, mutta lentoja on myös Los Angelesin kansainväliseltä lentoasemalta.


title: Liehuva liekinvarsi

text: 20 suosikkia – Liehuva liekinvarsi on Timo Turpeisen kokoelma-albumi vuodelta 1995. Levy on osa "20 suosikkia" -kokoelmalevysarjaa.


title: Liehuva liekinvarsi

text: Nimikappaleen "Liehuva liekinvarsi" on alun perin esittänyt Markku Blomqvist Suomen euroviisukarsinnoissa 1977. Kappaleen on säveltänyt Jukka Siikavire ja sanoittanut Erkki Mäkinen.


title: Rikkaat ja köyhät

text: 20 suosikkia – Rikkaat ja köyhät on Timo Turpeisen kokoelma-albumi vuodelta 2001. Levy on Turpeiselta toinen ja viimeinen osa "20 suosikkia" -kokoelmalevysarjassa.


title: Thomas Taylor

text: Thomas Taylor (15. toukokuuta 1758 – 1. marraskuuta 1835) oli englantilainen uusplatonilainen filosofi ja kääntäjä. Hän oli ensimmäinen, joka käänsi Platonin ja Aristoteleen teokset sekä orfilaiset katkelmat englannin kielelle.


title: Thomas Taylor

text: Taylor syntyi Lontoossa ja opiskeli St Paul's Schoolissa. Hän omistautui klassisen kirjallisuuden ja matematiikan tutkimukselle. Hän työskenteli aluksi pankkivirkailijana. Myöhemmin hän pääsi Society for the Encouragement of Artin (Royal Society of Artsin edeltäjä) sihteeriksi, missä toimessa hän tutustui useisiin vaikutusvaltaisiin henkilöihin, ja mahdollisti käännöstensä julkaisemisen.


title: Thomas Taylor

text: Taylor oli hellenistisen pakanuuden ja erityisesti Platonin ja uusplatonilaisten filosofisen järjestelmän ihailija ja kannattaja. Taylor ja hänen vaimonsa puhuivat kotona keskenään pelkästään klassista kreikkaa. Taylor oli myös aikansa kristillisyydessä näkemiensä turmeltuneisuuksien ja paheiden sekä sen pinnallisuuden, epäaitouden ja hengellisen tehottomuuden suorasanainen kriitikko. Taylorin mielipiteiden vuoksi häntä pilkattiin usein ja hänellä oli paljon vihollisia, vaikka monien muiden asioiden suhteen hän saikin hyvän vastaanoton.


title: Thomas Taylor

text: Taylorin ystäviin Lontoossa kuului muun muassa eksentrinen matkailija ja filosofi John "Walking" Stewart. Taylor otti vaimoineen teini-ikäisen Mary Wollstonecraftin asumaan luokseen.


title: Thomas Taylor

text: Taylorin tavoitteena oli kaikkien aikaisemmin kääntämättömien antiikin filosofisten teosten kääntäminen englanniksi. Platonin ja Aristoteleen lisäksi Taylor käänsi Prokloksen, Iamblikhoksen, Porfyrioksen, Apuleiuksen, Ocellus Lucanuksen ja muiden uusplatonilaisten ja pythagoralaisten teoksia.


title: Thomas Taylor

text: Taylorin käyttämiä käsikirjoituksia oli toimitettu 1500-luvulta saakka, mutta niissä oli aukkokohtia. Taylorilla oli kuitenkin laajat tiedot platonilaisesta ajattelusta ja hän täydensi aukkokohtia oppineilla arvauksilla. Kun myöhemmin löydettiin parempia käsikirjoituksia, arvaukset osoittautuivat usein oikeiksi. Taylorin käännöksillä oli vaikutusta muun muassa William Blaken, Percy Bysshe Shelleyn ja William Wordsworthin ajatteluun. Yhdysvalloissa niitä lukivat muun muassa Ralph Waldo Emerson, Bronson Alcott ja G. R. S. Mead, H. P. Blavatskyn sihteeri.


title: Thomas Taylor

text: Taylor julkaisi myös useita omaperäisiä filosofisia teoksia, erityisesti Prokloksen ja Jamblikhoksen uusplatonismista, sekä matematiikkaa käsitteleviä teoksia.


title: The Alchemist

text: The Alchemist (oikealta nimeltään Alan Daniel Maman, s. 25. lokakuuta 1977) on yhdysvaltalainen hip hop -tuottaja ja -artisti.


title: Tribal Wars

text: Tribal Wars on alun perin saksalainen, keskiaikaan perustuva internetissä toimiva moninpelattava strategiapeli.


title: Tribal Wars

text: Pelissä on aluksi vain resurssirakennukset ja päärakennus (), sekä käytetystä pelipalvelimesta riippuen pari muuta rakennusta. Päärakennuksessa voi rakentaa lisää rakennuksia tai kehittää jo olemassa olevia paremmiksi. Muita rakennuksia ovat esimerkiksi hevostalli ja kasarmi. Kullakin rakennuksella on oma tehtävänsä.


title: Tribal Wars

text:
Pelin tarkoituksena on kerätä pisteitä rakentamalla rakennuksia tai valloittaa muiden pelaajien ja tietokoneen (Barbaari) kyliä.
Pelissä voi myös luoda heimon, jota voi kasvattaa valloittamalla ja lisää jäseniä hankkimalla.


title: Tribal Wars

text: Pelin serverit ovat nk. maailmoja, joka päättyy, kun joku heimo valloittaa 65 prosenttia maailman kylistä.


title: Earl Monroe

text: Vernon Earl Monroe (s. 21. marraskuuta 1944) on yhdysvaltalainen koripalloilija.


title: Earl Monroe

text: Monroe syntyi Philadelphiassa, Pennsylvaniassa. Hän osoitti huomattavaa lahjakkuutta lajissaan jo John Bartram High Schoolissa ja Winston-Salem State Universityssa; hän pääsi National Basketball Associationiin vuonna 1967 ensimmäisenä joukkueenaan Baltimore Bullets, nykyinen Washington Wizards.


title: Earl Monroe

text: Monroe siirtyi New York Knicksiin vuonna 1971 ja lopetti peliuransa vuonna 1980. Hänet kelpuutettiin Basketball Hall of Fameen vuonna 1990.


title: Earl Monroe

text: Vuonna 1996 Earl Monroe valittiin yhdeksi nimeksi NBA:n kaikkien aikojen viidenkymmenen parhaan pelaajan luetteloon.


title: Peronismi

text: Peronismi (, myös "Justicialismo") on argentiinalainen poliittinen liike ja aatesuunta, joka perustuu Argentiinan entisen presidentin kenraali Juan Perónin opetuksiin, ajatuksiin ja tavoiteohjelmiin. Hallitsevana ja vallitsevana suuntauksena peronismi on ollut vuosina 1946–1955, 1973–1976, 1989–1999 ja jälleen vuodesta 2001 lähtien. Peronismia Argentiinassa edustaa ja toteuttaa itse Perónin perustama Partido Justicialista -puolue (PJ), joka Suomessa tunnetaan yleensä vain "Peronistipuolueena". Lisäksi Argentiinassa on useita muita poliittisia puolueita, jotka kuvailevat itseään peronistisiksi. Tällä hetkellä maan johdossa presidenttinä peronismia toteuttaa PJ:n Cristina Fernández de Kirchner, joka valittiin Argentiinan presidentiksi lokakuussa 2007.


title: Peronismi

text: Argentiinassa peronismia kutsutaan myös Partido Justicialista -puolueen mukaisesti justicialismiksi (esp. "justicialismo"). Sana on muodostettuja käsitteistä oikeudenmukaisuus ("justicia") ja sosialismi ("socialismo").


title: Peronismi

text: Toukokuussa 1943 eversti Perón oli merkittävässä asemassa Yhdistyneiden upseerien ryhmän (GOU) toteuttamassa onnistuneessa Ramón Castillon konservatiivisen siviilihallinnon vastaisessa sotilasvallankaappauksessa. Samana vuonna aluksi puolustusministeri kenraali Edelmiro Farrellin sihteerinä toimineesta eversti Perónista tuli uuden sotilashallituksen työministeri.


title: Peronismi

text: Työministerin asema ei ollut tuolloin mikään merkittävä, mutta Perón teki siitä sellaisen. Hänen valtansa sotilashallituksessa kasvoi, kun hän teki liiton pääasiassa sosialististen ja syndikalististen argentiinalaisten ammattiliittojen kanssa.


title: Peronismi

text: Peronismi on erityisesti työväenaate. Perónin omat kannattajat tulivat alemmista yhteiskuntaluokista, kuten köyhistä, työväestöstä ja erityisesti "paidattomista" ("Descamisados"), joiden johtajaksi nousi Juan Perónin vaimo Eva "Evita" Perón. Peronismia on vaikea asettaa perinteiselle oikeisto-vasemmisto-akselille. Peronismia edustava Partido Justicialista kuuluu Amerikan kristillisdemokraattiseen järjestöön ("Organización Demócrata Cristiana de América"), mutta 2000-luvulla se on kulkenut vasemmistolaisempaa linjaa Néstor Kirchnerin ja tämän vaimon Cristina Fernández de Kirchnerin johdolla. Sen sijaan vuosina 1989–1999 peronismia toteutettiin Carlos Menemin johdolla ajan markkinaliberaalin hengen mukaisesti. Historian aikana peronismia on tuettu vasemmistosta oikeistoon kummankin äärilaidat mukaan lukien. Onkin puhuttu "peronistisesta vasemmistosta" ja "peronistisesta oikeistosta". Tämän takia sitä onkin verrattu Ranskan 1950–1960-lukujen gaullismiin, jonka takana oli oikeisto ja vasemmisto paitsi äärivasemmisto eli kommunistit.


title: Peronismi

text: Aatehistoriallisesti peronismin juuret ajoittuvat 1930-luvulle, jolloin yritettiin kehittää vaihtoehtoisia aatejärjestelmää epäonnistuneiksi katsotuille liberaalidemokratialle ja kapitalismille. Samoin yritettiin kehittää ei-sosialistinen ideologia, joka kuitenkin ajaisi yhteiskunnan vähäosaisten etuja. Tuon ajan aatteille oli myös yhteistä oman kansan elinvoimaisuuden parantamiseen tähtäävä nationalismi sekä ajatus voimakkaasta ja vahvasta hallinnosta, joka takaisi rauhan, järjestyksen ja kansakunnan yhtenäisyyden. Tämä suuntaus tunnetaan erityisesti talousajatustensa osalta "kolmantena tienä" ("Third Way"), joka ei ole kapitalistinen, muttei myöskään sosialistinen.


title: Peronismi

text: Peronismiin yhdistetään yleensä seuraavat aatteet ja ajatukset:


title: Peronismi

text: Peronismin vastustajat ovat korostaneet sitä, että aatteella on paljon yhteistä fasismin kanssa, koska se kannattaa korporativismia, vahvaa hallintoa ja kansallismielisyyttä. Kuitenkaan peronismi ei ole fasistinen aate, vaikka se omaksuikin piirteitä 1930–1940-lukujen vaihtoehtohallinnoista, kuten Italiasta, Saksasta, Espanjasta ja Unkarista. Varsinkin Italian pääministeri, "Il Duce" Benito Mussolini teki vaikutuksen Peróniin vuonna 1938, ja hän solmi tämän kanssa läheiset suhteet. Erityisesti Perón arvosti Mussolinin sisäpolitiikkaa. Italiasta Perón omaksui ajatuksensa korporativismista. Myöhemmin myös Espanjalla oli oma merkittävä vaikutuksensa peronismin kehittymiseen, koska Perón vietti 18 vuotta maanpaossa generalissimo Francisco Francon johtamassa falangistisessa ja francolaisessa Espanjassa sen jälkeen, kun hänet oli syrjäytetty sotilasvallankaappauksessa nimeltä "Vapauttava vallankumous" ("Revolucíon Libertadora") vuonna 1955. Francoon Perón kuitenkin suhtautui kaksijakoisesti.


title: Peronismi

text: Sen sijaan Saksaan Perónilla ei ollut kovinkaan läheiset välit. Kansallissosialismi jäi ideologiana etäiseksi Perónille ja hänen aatteelleen. Vuonna 1938 tosin kiellettiin argentiinalaisia diplomaatteja myöntämästä viisumeita Euroopasta paenneille juutalaisille, mutta tämä tapahtui Perónin edeltäjän presidentti Roberto María Ortizin (1938–1942) aikana ja tämä kielto jatkui Argentiinan työvoimapolitiikassa koko toisen maailmansodan ajan. Ehkä merkittävin peronistisen Argentiinan Saksaa ja kansallissosialismia kohtaan tunnetun sympatian osoitukseksi tulkittu teko oli sodan jälkeen maanpakoon lähteneiden saksalaisten upseerien ja kansallissosialistien vastaanottaminen. Maanpakolaiset, joiden joukossa oli myös sotarikollisiksi luokiteltuja, saivat hyvän turvapaikan Argentiinaan jo ennen sotaa syntyneestä vireästä saksalaisyhteisöstä. Tunnetuin Argentiinassa pakolaisena ollut lienee Obersturmbannführer Adolf Eichmann, jonka Mossad kaappasi pääkaupunki Buenos Airesista vuonna 1960.


title: Annan nuoruusvuodet

text: Annan nuoruusvuodet on kanadalaisen kirjailijan Lucy Maud Montgomeryn esikoisteos ja tyttökirjojen klassikko. Montgomery oli tosin kirjoittanut jo aiemmin teoksen "A Golden Carol", mutta hän poltti sen käsikirjoituksen, kun oli saanut usealta kustantajalta hylkäävän vastauksen. "Annan nuoruusvuodet" on siis kirjailijan ensimmäinen julkaistu ja jälkipolville säilynyt teos.


title: Annan nuoruusvuodet

text: Alkuteos "Anne of Green Gables" ilmestyi 1908 sen jälkeen, kun kirjailija oli saanut hylkäävän vastauksen jo neljältä kustantajalta. Kirjailija oli jo vähällä luopua yrityksestä ja pilkkoa tarinan seitsenosaiseksi jatkokertomukseksi, jonka voisi lähettää johonkin lehteen. Hän kuitenkin päätyi muokkaamaan tekstiään ja kokeilemaan viidettä kustantajaa, ja bostonilainen L. C. Page & Co hyväksyikin viimein käsikirjoituksen ja ehdotti samalla myös jatko-osan kirjoittamista. Teoksesta tuli kuitenkin välittömästi menestys: teos ilmestyi kesäkuussa, ja saman vuoden lopussa siitä oli otettu jo kuudes painos ja sitä oli myyty 19 000 kappaletta. Montgomerylle itselleen hänen teoksensa saama valtava suosio oli suuri yllätys. Teos saavutti suomenkieliset lukijat ensi kertaa vuonna 1920 Hilja Vesalan suomentamana. Vuonna 1961 teoksesta ilmestyi uudistettu ja tarkistettu suomennos, joka pohjautuu Hilja Vesalan suomennokseen. Suomennokset ovat kuitenkin hieman lyhenneltyjä versioita alkuperäisestä teoksesta.


title: Annan nuoruusvuodet

text: "Annan nuoruusvuodet" on kahdeksanosaisen Anna-sarjan ensimmäinen osa. Kirja oli alun perin tarkoitettu täysin itsenäiseksi teokseksi, mutta kustantajan ehdotuksesta Montgomery jatkoi tarinaa kokonaiseksi teossarjaksi.


title: Annan nuoruusvuodet

text: Kirja kertoo vanhoista sisaruksista Marillasta ja Matthew’sta, jotka adoptoivat 11-vuotiaan orpotytön Anna Shirleyn. Heidän tarkoituksenaan oli alun perin tilata itselleen poika auttamaan Matthew’ta tilan hoidossa, mutta väärinymmärryksen kautta heille lähetettiinkin tyttö. Juna-asemalta orpolasta hakemaan lähtenyt Matthew yllättyy pahanpäiväisesti kohdatessaan pojan sijasta tytön. Hän ei henno sanoa tytölle, että tämä on väärää sukupuolta, vaan päättää jättää ikävän tehtävän Marillan vastuulle. Kotimatkalla Matthew huomaa nopeasti, että tyttö on hyvin "mielenkiintoinen tapaus" ja hän tulee siihen tulokseen, että haluaisi miellään pitää Annan, vaikka tämä onkin tyttö. Marillan on sen sijaan vaikeampi niellä erehdystä ja hän haluaisi lähettää tytön takaisin. Väärästä sukupuolestaan huolimatta Anna onnistuu sulattamaan lopulta myös Marillan sydämen ja saa jäädä asumaan sisarusten luokseen Vihervaaraan (Green Gables), Marillan ja Matthew’n kotitilalle. Kirjassa seurataan Annan elämänvaiheita 16-vuotiaaksi asti, mutta teoksessa painottuvat hänen ensimmäiset vuotensa Marillan ja Matthew’n kasvattina, sillä loppua kohden kerronnan tahti kiihtyy. Kirjan juoni rakentuu episodimaisesti erilaisten seikkailujen ja tapahtumien varaan. Mitään selkeää, koko teoksen kattavaa juonellista kaarta teoksessa ei ole. Päähenkilöllä Annalla on taipumuksena joutua monenlaisiin hankaluuksiin, ja kirjassa seurataan sankarittaren edesottamuksia usein humoristiseen, mutta myös lempeään ja ymmärtävään sävyyn. Keskeistä tarinassa onkin päähenkilön henkisen kasvun kuvaus, ja romaani on nuoren tytön kasvukertomus: Anna yrittää ja erehtyy, ottaa opikseen ja kasvaa. Tarinan kuluessa Anna muun muassa onnistuu juottamaan parhaan ystävänsä Dianan humalaan luullen antavansa tälle vadelmamehua, värjää hiuksensa vahingossa vihreiksi tavoitellessaan korpinmustaa sävyä ja on vähällä hukkua dramatisoidessaan ystäviensä kanssa joella Alfred Tennysonin runoa Elaine ja ajelehtiessaan vuotavassa veneessä.


title: Annan nuoruusvuodet

text: Annan tarinan juonellisena mallina on toiminut sukulaisperheessä sattunut tapaus. Jo kymmenen vuotta naimisissa ollut lapseton pariskunta Pierce ja Rachel Macneill, jotka viljelivät maatilaa Cavendishissa, kaupungissa, joka on toiminut Montgomerylle myös Avonlean esikuvana, päättivät hankkia itselleen ns. Home Child -lapsen. Home Children -lapset olivat brittiläisiä orpoja, joita kuljetettiin 1800-luvun lopulla ja 1900-luvun alussa paljon kanadalaisiin kasvatusperheisiin. Myös Macneillien naapurit Clarkit olivat ajatelleet hankkia itselleen Home Child -lapsen. Molemmat pariskunnat halusivat itselleen noin 12-vuotiaan pojan, josta olisi hyötyä maatilan töissä. Kun he menivät hakemaan juna-asemalta lapsia, odotti siellä 5-vuotias poika ja tämän sisar 3-vuotias tyttö. Tyttö oli tarkoitettu Macneilleille ja poika Clarkeille. Kasattivanhemmat olivat hämmästyneitä, mutta myöhemmin selvisi, että Englannista ei ollut löytynyt sopivanikäisiä orpopoikia ja viranomaiset toivoivat, etteivät sisarukset joutuisi eroon toisistaan, joten heidät oli lähtetetty toistensa naapureissa asuville perheille. Lapset saivat jäädä näiden uusien kasvattivanhempiensa luokse. Tämä 3-vuotias Ellen ja hänen tarinansa on ollut esikuvana Annan tarinalle. Ellenin kasvattiäiti Rachel puolestaan on toiminut teoksessa esiintyvän naapurinrouva Rachel Lynden esikuvana. Kun ensimmäinen Anna-kirja ilmestyi, sanoivat jotkut myös kansikuvan muistuttavan Elleniä. Montgomery itse pitää tätä yhdennäköisyyttä outona sattumana ja on sen sijaan paljastanut, että piti Annan ulkonäön esikuvana kirjoitushuoneensa seinälle kiinnittämäänsä kuvaa, joka on valokuva amerikkalaisesta mallina, vaudevillenäyttelijättärenä ja filmitähtenä toimineesta Evelyn Nesbitistä. Montgomery ei kuitenkaan ollut itse tietoinen kuvan tytön julkisuudesta ja siitä, kuka tämä oli.


title: Peltotulkku

text: Peltotulkku ("Rhodospiza obsoleta"), myös "Rhodopechys obsoletus", on viherpeipon kokoa oleva peippolintu.


title: Peltotulkku

text: Linnun pituus on noin 14,5 cm, siipien kärkiväli 25-27,5 cm ja paino 17,5-28 g. Kooltaan ja rakenteeltaan muistuttaa viherpeippoa mutta höyhenpuku aivan erivärinen: vaalean hiekanruskea, maha valkoinen, siivillä ja pyrstössä valkoista ja mustaa. Siipien yläpeitinhöyhenet ovat osittaiin ruusunpunaiset, koiraalla kirkkaammat. Koiraan nokka ja ohjas ovat mustat, naaraan ja nuoren linnun ruskea. Laulu muistuttaa hieman sekä viherpeipon että hempon laulua.


title: Peltotulkku

text: Lajin "taksonomia" on epäselvä. Se on luettu kuuluvaksi sekä "Rhodospiza", "Rhodopechys", "Fringilla" ja "Bucanetes" sukuihin. Lichtenstein antoi lajille alun perin nimen "Fringilla obsoleta", Jean Cabanis "Bucanetes obsoletus" 1851 ja Richard Bowdler Sharpe nimesi lajin "Rhodospiza obsoleta"ksi 1888. Uusin tutkimustulos, joka perustuu lajin DNA:han, osoittaa lajin olevan ennemminkin sukua viherpeipolle ja muille "Carduelis"-suvun lajeille.


title: Peltotulkku

text: Peltotulkku elää Aasiassa, paikoin Turkissa, Lähi-idässä ja Arabian niemimaalla sekä niistä itään Kaspianmeren ympäristöön ja Kiinaan saakka. Lajin kanta on elinvoimainen, Euroopan puolella arvioidaan esiintyvän 6 000–12 000 yksilöä. Lajia ei ole tavattu Suomessa.


title: Peltotulkku

text: Avoimet kuivat maat, joilla kasvaa hajanaisia puuryhmiä ja pensaita. Puutarhat, viljelymaat, tienvarret. Vaatii jonkinlaisen vesistön läheisyyttä.


title: Peltotulkku

text: Pesä on puun tai pensaan oksalla 1–5 m korkealla. Suosii "Prunus"-, "Vitis"- ja "Pistachia"-puita. Molemmat puolisot rakentavat pesää, rakentaminen kestää 5-7 päivää. Naaras munii 4-6 munaa, joiden keskipaino on 2,1 g. Haudonta-aika on 12-15 päivää ja vain naaras hautoo. Poikaset ovat lentokykyisiä noin 2-viikkoisina ja ne itsenäistyvät 2 viikkoa tämän jälkeen.


title: Peltotulkku

text: Peltotulkku on siemensyöjä, joka ruokailee maassa. Lisääntymisaikana syö myös selkärangattomia.


title: Hippolytos

text: Hippolytos () voi tarkoittaa seuraavia henkilöitä:


title: Ticker

text: Ticker on vuonna 2001 ensi-iltansa saanut yhdysvaltalainen toimintaelokuva. Elokuvan ohjasi Albert Pyun ja käsikirjoitti Paul B. Margolis. Pääosassa esiintyvät Tom Sizemore, Dennis Hopper ja Steven Seagal.


title: Ticker

text: Hullu pommimies alkaa räjäytellä paikkoja, ellei hänen tyttöystävänsä pääse vapaaksi, ja näin saadaan mukaan myös paikallisen pommiryhmän pomo Frank Glass.


title: Clara Hughes

text: Clara Hughes O.C., OM (s. 27. syyskuuta 1972) on kanadalainen maantiepyöräilijä ja pikaluistelija, joka on ollut mitaleilla sekä kesä- että talviolympialaisissa.


title: Clara Hughes

text: Hughes syntyi Winnipegissä, Manitobassa, ja aloitti uransa luistelijana; vuonna 1990 hän siirtyi kuitenkin kilpapyöräilyyn. Hän osallistui kesäolympialaisiin vuosina 1996, 2000 ja 2012, ja saavutti ensin mainituissa pronssia sekä maantieajossa että maantieaika-ajossa. Hän oli aika-ajossa kuudes 2000 ja viides 2012. MM-kilpailuissa hän sai hopeaa aika-ajossa Duitamassa 1995. Pan-Amerikan kisoissa ja Kansainyhteisön kisoissa hän on saanut mitaleja myös ratapyöräilyssä.


title: Clara Hughes

text: Hughes on yhtä lailla menestynyt luistelija. Hän voitti vuoden 2002 talviolympialaisissa Salt Lake Cityssä pronssia 5 000 metrillä ja vuonna 2006 Torinossa kultaa 5 000 metrillä ja hopeaa joukkuetakaa-ajossa. Vancouverissa 2010 Hughes oli 5 000 metrillä pronssilla. Matkakohtaisissa MM-kilpailuissa hän on saavuttanut 5 000 metrillä kultaa 2004, hopeaa 2003, 2008 ja 2009 sekä pronssia 2005 ja joukkuetakaa-ajossa hopeaa 2005. Yleisluistelun MM-kilpailuissa hän on ollut parhaimmillaan kuudes 2003. Maailmancupissa hän sijoittui 3 000 ja 5 000 metrin yhteisessä cupissa kolmanneksi kaudella 2002–2003.


title: Clara Hughes

text: Hughes sai 11. maaliskuuta 2005 haltuunsa naisten pikaluistelun maailmanennätyksen 10 000 metrillä, mutta menetti ennätyksensä noin vuotta myöhemmin tšekkiläiselle Martina Sáblíkoválle.


title: Clara Hughes

text: Hughes on osallistunut Right to Playn toimintaan.


title: Straight to the Bank

text: Straight to the Bank on rap-artisti 50 Centin ensimmäinen single hänen kolmannelta albumiltaan "Curtis". Single julkaistiin Yhdysvalloissa 2. heinäkuuta 2007 ja Isossa-Britanniassa kolme kuukautta myöhemmin. Kappaleen ovat tuottaneet Ty Fyffe ja Dr. Dre.


title: Straight to the Bank

text: 50 Cent esitti kappaleen ensimmäistä kertaa livenä 5. toukokuuta MGM Grandissa Las Vegasissa, World Boxing Councilin alemman keskisarjan nyrkkeilyn maailmanmestaruusottelussa, jossa kohtasivat Floyd Mayweather Jr. ja Oscar de la Hoya.


title: Straight to the Bank

text: "Straight to the Bank" debytoi Billboard Hot R&B/Hip-Hop Songs -listalla sijalla 48. ja nousi parhaimmillaan sijalle 30. Billboard Hot 100 -listalla se debytoi sijalla 32. 26. toukokuuta 2007. Sen sijoitus alkoi kuitenkin laskea listalla heti ensimmäisestä viikosta lähtien, ja alle kuukauden kuluttua se putosi kokonaan listalta. Kappaleen saamaa huonoa vastaanottoa pidetäänkin syynä siihen, että Curtis-albumin julkaisu siirrettiin syyskuulle.


title: Straight to the Bank

text: Kappaleesta tehtiin myös musiikkivideo, joka julkaistiin G-Unitin Internet-sivuilla 16. toukokuuta ja MTV:llä seuraavana päivänä.


title: Onni Purhonen

text: Onni Aleksanteri Purhonen (15. tammikuuta 1895 Mikkeli – 2. kesäkuuta 1940 Helsinki) oli suomalainen jääkärieverstiluutnantti.


title: Onni Purhonen

text:
Purhosen vanhemmat olivat seppä Arndt Purhonen ja Hilda Hokkanen. Hänet vihittiin avioliittoon vuonna 1919 Aino Maria Kronmanin kanssa. Lapset: Aarre Onni (1920-2006, ye. everstiluutnantti), Aino Marja-Terttu (1921-2018), Antti Onni, Aino Maj-Riitta, Erkki Onni, Arja Maria ja Timo Juhani.
Onni Purhonen kävi seitsemän luokkaa Mikkelin ruotsalaista yhteiskoulua ja oli kuunteluoppilaana Kauppakorkeakoulussa vuonna 1912 sekä suoritti seitsemännen luokan lopun ja osan kahdeksatta luokkaa Kuopion lyseossa vuonna 1925. Hän kävi hiihtotaistelukurssin vuonna 1924 ja erikoiskurssin vuonna 1925 Suojeluskuntain päällystökoulussa sekä komentajakurssin vuonna 1926 ja Taistelukoulun orientoivan kurssin vuonna 1930.


title: Onni Purhonen

text: Purhonen työskenteli liikealalla vuodesta 1911 ennen liittymistään vapaaehtoisena Saksassa sotilaskoulutusta antavan Jääkäripataljoona 27:n pioneerikomppaniaan 10. lokakuuta 1915, josta hänet siirrettiin pataljoonan 1. konekiväärikomppaniaan 10. heinäkuuta 1917. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).


title: Onni Purhonen

text: Saapui aselaiva S/S Equityllä Merikarvialle joulukuussa 1917, jääkäreiden etukomennuskunta 3 lähti Saksasta 2. joulukuuta 1917 ja siihen kuuluivat Hilfsgewehrführer Purhosen 1:stä konekiväärikomppaniasta, lisäksi Gewehrführerit: Perttu Petrelius myöh. Pertamo, Kaarlo Viljanen, Volter Asplund ja Kaarlo Kaarlonen, Hilfsgewehrführerit: Viljo Paloheimo, Hans Nehrman, Pekka Heikka ja Aarne Salminen, sekä jääkärit: Yrjö Väinönheimo, Lauri Pelkonen, Nestori Karhula, Urho Sihvonen, Toivo Pursiainen, Juhana Vakkilainen, Matti Välikangas, Albert Rosenholm, Vilho Korte, Ville Nenonen, Lauri Rantasalo, Karl Dikert, Johan Jauhiainen ja sähköttäjänä Karl Nyström. Suomeen tulon jälkeen Purhonen komennettiin Porista aselasti mukanaan Kuopioon suojeluskunnan kouluttajaksi K. O. A. Larssonin alaisuuteen. Koulutettavien runko syntyi Kuopion Reippaan urheilijoista.


title: Martina Sáblíková

text: Martina Sáblíková (s. 27. toukokuuta 1987) on tšekkiläinen pikaluistelun olympiavoittaja, maailmanmestari ja Euroopan-mestari. Hän kilpailee kansainvälisellä tasolla myös maantiepyöräilyssä.


title: Martina Sáblíková

text: Sáblíková sijoittui vuoden 2006 talviolympialaisissa Torinossa 5 000 metrillä neljänneksi Clara Hughesin, Claudia Pechsteinin ja Cindy Klassenin jälkeen. 3 000 metrillä hän oli seitsemäs. Yleisluistelun MM-kilpailuissa 2006 hän sijoittui yhdeksänneksi. Hän löi maaliskuussa 2006 Clara Hughesin maailmanennätyksen naisten 10 000 metrillä ja paransi aikaa vielä 15. maaliskuuta 2007 Calgaryssä alittaen ensimmäisenä naisena 14 minuutin rajan. Maaliskuussa 2007 hän luisteli maailmanennätyksen myös 5 000 metrillä. Vuonna 2007 Sáblíková voitti kultaa pikaluistelun Euroopan-mestaruuskilpailussa sekä matkakohtaisten maailmanmestaruuskilpailujen 3 000:lla ja 5 000 metrillä. Yleisluistelun MM-kilpailuissa hän oli viides.


title: Martina Sáblíková

text: Tammikuussa 2008 Sáblíková sijoittui yleisluistelun EM-kisoissa pronssille. Saman vuoden maaliskuussa hän voitti matkakohtaisissa MM-kilpailuissa kultaa 5 000 metrillä. Yleisluistelun MM-kilpailuissa hän oli viides. Vuonna 2009 hän sai pronssia yleisluistelun EM-kisoissa ja voitti kultaa yleisluistelun MM-kisoissa. Matkakohtaisissa MM-kilpailuissa hän saavutti kultaa 5 000 ja hopeaa 3 000 metrillä. Vuonna 2010 hän voitti yleisluistelun Euroopan-mestaruuden. Vancouverin olympialaisissa 2010 hän voitti 3 000 (aika 4.02,53) sekä 5 000 metrillä (6.50,91) kultaa ja 1 500 metrillä pronssia. Myöhemmin samalla kaudella hän voitti yleisluistelun maailmanmestaruuden Heerenveenissä.


title: Martina Sáblíková

text: Vuonna 2011 Sáblíková voitti yleisluistelun Euroopan-mestaruuden ja sai pronssia yleisluistelun MM-kilpailuissa. Hän luisteli helmikuussa Salt Lake Cityssä 5 000 metrin maailmanennätyksen 6.42,66. Matkakohtaisissa MM-kilpailuissa hän saavutti kultaa 5 000 metrillä ja hopeaa 3 000 metrillä. Vuonna 2012 Sáblíková voitti neljännen Euroopan-mestaruutensa ja sijoittui yleisluistelun MM-kilpailuissa toiseksi. Matkakohtaisissa MM-kilpailuissa hän voitti sekä 3 000 että 5 000 metriä. Vuonna 2013 hän sijoittui EM-kilpailuissa neljänneksi. Matkakohtaisissa MM-kilpailuissa hän voitti 5 000 metriä ajalla 6.54,31 ja sai hopeaa 3 000 metrillä.


title: Martina Sáblíková

text: Vuonna 2014 Sáblíková sai EM-pronssia. Samana vuonna Sotšin olympialaisissa hän voitti kultaa 5 000 metrillä ajalla 6.51,54 ja hopeaa 3 000 metrillä. Hän sijoittui toiseksi EM-kilpailuissa 2015. Hän voitti samana vuonna maailmanmestaruuden Heerenveenissä 3 000 (aika 4.02,17) ja 5 000 metrillä (6.52,73) sekä Calgaryssa yleisluistelussa Hän voitti Euroopan-mestaruuden Minskissä 2016. Saman vuoden matkakohtaisissa MM-kilpailuissa hän saavutti kultaa 3 000 metrillä ajalla 4.03,05 ja 5 000 metrillä ajalla 6.51,09. Hän voitti 2016 myös yleisluistelun maailmanmestaruuden Berliinissä. Hän sai yleisluistelun EM-hopeaa 2017. Hän saavutti samana talvena Gangneungissa MM-kultaa 5 000 metrillä ajalla 6.52,38 ja hopeaa 3 000 metrillä. Yleisluistelun MM-kilpailuissa Hamarissa hän sai hopeaa.


title: Martina Sáblíková

text: Pyeongchangin olympialaisissa 2018 Sáblíková saavutti 5 000 metrillä hopeaa ja sijoittui 3 000 metrillä neljänneksi. Saman vuoden yleisluistelun MM-kilpailuissa hän sijoittui kuudenneksi. Hän sai yleisluistelun EM-hopeaa 2019.


title: Martina Sáblíková

text: Sáblíková voitti yhdistetyn 3 000 ja 5 000 metrin maailmancupin kokonaiskilpailun yksitoista kertaa peräkkäin: kausilla 2006–2007, 2007–2008, 2008–2009, 2009–2010, 2010–2011, 2011–2012, 2012–2013, 2013–2014, 2014–2015, 2015–2016 ja 2016–2017. 1 500 metrin maailmancupissa hän oli kolmas kaudella 2009–2010 ja yhteislähdön cupissa kolmas 2014–2015. Kokonaismaailmancupissa hän sijoittui toiseksi kausilla 2011–2012 ja 2014–2015 sekä kolmanneksi kausilla 2015–2016 ja 2016–2017. Hän on voittanut 47 henkilökohtaista maailmancupin osakilpailua, sijoittunut 18 kertaa toiseksi ja 16 kertaa kolmanneksi (kauden 21.1.2019).


title: Martina Sáblíková

text: Sáblíková saavutti maantiepyöräilyssä pronssia alle 23-vuotiaiden EM-kilpailujen aika-ajossa Sofiassa 2007. Valkenburgin MM-kilpailuissa 2012 hän sijoittui naisten aika-ajossa yhdeksänneksi. Hän oli MM-kilpailujen aika-ajossa kahdestoista 2014 ja 2015. Hän voitti Tšekin mestaruuden sekä maantieajossa että aika-ajossa 2010, 2011, 2013, 2014, 2015 ja 2016.


title: Anna-sarja

text: Anna-sarja on kanadalaisen L. M. Montgomeryn kirjoittama teossarja, johon kuuluu kahdeksan teosta. Sarja kertoo orvosta Anna-tytöstä (), joka päätyy kasvatiksi perheeseen, johon oli alun perin tarkoitus tulla poika. Teossarja kattaa Annan elämän lapsuusvuosista, 11-vuotiaasta pikku tytöstä keski-ikäiseksi perheenäidiksi, jolla on kuusi lasta. Sarjan loppua kohden Anna astuu teoksissa hieman taka-alalle hänen lastensa saadessa suuremman roolin kerronnassa. Teossarjan viimeisessä osassa, "Kotikunnan Rilla" -kirjassa Annan nuorin tytär Rilla on saanut selkeän päähenkilön aseman. Alun perin Montgomery kirjoitti sarjan ensimmäisen osan itsenäiseksi teokseksi, mutta kustantajan ehdotuksesta laajensi teosta kokonaiseksi sarjaksi.


title: Anna-sarja

text: Teosten kirjoittamisjärjestys ei noudata täysin niiden järjestystä sankarittarensa elämässä, vaan teokset "Anne of Windy Poplars" (suom. "Anna opettajana") ja "Anne of Ingleside" (suom. "Annan perhe") on kirjoitettu myöhemmin kustantajan toivomuksesta, viimeisen osan jälkeen täyttämään tarinassa olleita ajallisia aukkoja. Montgomery on sarjaa kirjoittaessa hyödyntänyt omia lapsuudenkokemuksiaan kasvatiksi joutumisesta. Sarja kuuluu maailman rakastetuimpiin tyttökirjoihin ja on yhä edelleen suosittu. Sarjaa on käännetty monille kielille, ja siitä on tehty elokuvia ja näytelmiä.


title: Anna-sarja

text: Teossarjan suosio on johtanut myös siihen, että Prinssi Edwardin saarelle on syntynyt paljon Anna-turismia. Lukuisat Anna-fanit ympäri maailmaa matkustavat Annan alkujuurille Cavendishin kaupunkiin, jonne on luotu kokonainen fiktiivinen maailma Anna-kirjojen hengessä


title: Brüno

text:
Brüno Gehard on Sacha Baron Cohenin roolihahmo Da Ali G Show’sta. Brüno on itävaltalaisen musiikkikanavan muotitoimittaja, joka tuntee vetoa natsi-ideologiaa kohtaan. Hän on myös avoimesti homoseksuaali ja usein melko säädytön. Bruno esiintyi ensi kerran vuonna 1998 Cohenin toisen roolihahmon Boratin menestyksen myötä. Brunosta kertova pseudodokumenttielokuva "Brüno" sai ensi-iltansa 10. heinäkuuta 2009. Sen kuvaukset aloitettiin kesällä 2008.
Bruno nähtiin ensimmäisen kerran muotinäytöksessä jossa hänet pidätettiin lavalle kaatumisesta.
Bruno pukeutuu "muodikkaisiin" vaatteisiin, ja "määrää" mikä on in ja mikä out.


title: Etelänmyrskylintu

text: Etelänmyrskylintu ("Fulmarus glacialoides") on eteläisen pallonpuoliskon valtamerilintu.


title: Etelänmyrskylintu

text: Linnun pituus on 45-51 cm, siipien kärkiväli 110-120 cm ja paino noin 800 g. Se muistuttaa myrskylintua.


title: Etelänmyrskylintu

text: Pesimäalueena ovat Etelämantereen reunat sekä mannerta ympäröivät saaret. Esimerkiksi South Sandwich Islandilla pesii noin miljoonan parin yhdyskunta. Maailman populaation koko on noin 4 miljoonaa yksilöä ja lajin kanta on elinvoimainen. Laji vaeltelee eteläisillä valtamerillä muun muassa Perun, Etelä-Afrikan, Australian ja Uudenseelannin rannikoilla. Suomessa sitä ei ole tavattu.


title: Etelänmyrskylintu

text: Kallioiset lintusaaret ja mantereen rantajyrkänteet.


title: Etelänmyrskylintu

text: Pesintä tapahtuu marras-joulukuussa. Naaras munii yhden valkoisen munan, joka painaa noin 103 g. Molemmat puolisot hautovat noin 45 päivää haudontavuorojen ollessa 3-9 päivää. Poikanen on lentokykyinen noin 52 päivää vanhana. Poikasia ja munia saalistavat muun muassa kihut ja tuppinokat.


title: Etelänmyrskylintu

text: Etelänmyrskylinnun pääravintoa ovat krillit ja muut äyriäiset. Se syö myös kalanperkeitä, pikkukaloja ja mustekaloja.


title: Nobelparken

text: Nobelparken on puisto Tukholman Östermalmilla, Strandvägenin itäpäässä. Se on osa Ekoparkenin kaupunkipuistoa.


title: Nobelparken

text: Puistossa on niin sanottu vanha metsäinstituutin talo, jossa Ruotsin metsäinstituutti toimi vuosina 1828–1916. Ympäröivä puisto toimi samalla Metsäinstituuin puulajivarantona. Tämän seurauksena Nobelparkenin alueella kasvaa kaikkia Ruotsissa tavattavia puulajeja, lukuun ottamatta Ruotsin tunturialueilla kasvavaa hieskoivun alalajiksi katsottavaa tunturikoivua, jota sinne ei ole istutettu.


title: Nobelparken

text: Puisto on nimetty Alfred Nobelin mukaan ja sinne suunniteltiin 1900-luvun alussa Nobel-palatsiksi kutsuttua näyttävää rakennusta, jota ei koskaan toteutettu.


title: Romania olympialaisissa

text: Romania on osallistunut olympialaisiin vuodesta 1924 alkaen. Maa on kaikkien aikojen mitalitilastossa sijalla 20. Kesäolympialaisten mitalitilastossa Romania on sijalla 15, mutta talviolympialaisissa valtio on saavuttanut vain yhden pronssimitalin, rattikelkkailusta vuonna 1968. Romanian menestyksekkäimmät yksittäiset kisat olivat useimpien muiden itäblokin maiden boikotoimat Los Angelesin 1984 kesäolympialaiset, joissa Romania sijoittui mitalitilastossa toiseksi ja pistetilastossa kolmanneksi.


title: Romania olympialaisissa

text: Romanialle eniten olympiavoittoja tuoneet urheilumuodot ovat voimistelu ja soutu, joissa erityisesti naisurheilijat ovat menestyneet. Myös melonnasta ja yleisurheilusta romanialaiset ovat saaneet yli 30 olympiamitalia, kuten myös painista, mikäli kreikkalais-roomalaisen painin ja vapaapainin mitalit lasketaan yhteen. Maan ensimmäinen olympiavoittaja oli ampuja Iosif Sîrbu, joka voitti pienoiskiväärin makuuammuntakilpailun Helsingin 1952 kesäolympialaisissa.


title: Mehtimäen jäähalli

text: Mehtimäen jäähalli, markkinointinimeltään PKS Areena, on Joensuun keskustan tuntumassa Mehtimäellä sijaitseva vuonna 1982 valmistunut jäähalli. Se on jääkiekon Mestiksessä pelaavan Jokipoikien, II-divisioonassa pelaavan Kiekkokoplan ja Joensuun Katajan taitoluistelijoiden kotihalli. Mehtimäen jäähallissa on katsomot kaikilla neljällä sivulla, ja sen yleisökapasiteetiksi ilmoitetaan nykyään 4 800 (aiemmin 5 040). Hallin yhteydessä sijaitsee myös vuonna 2002 valmistunut harjoitusjäähalli. Vuonna 2009–2010 halliin rakennettiin uudet aitiot.


title: Mehtimäen jäähalli

text: Vuonna 2018 alkoi hallin remontointi, jonka yhteydessä kilpahallin huoltotilat uusitaan ja rakennetaan toinen harjoitushalli. Lisäksi kilpahalliin asennettiin uusi joustokaukalo.


title: Mehtimäen jäähalli

text: Jäähallissa on pelattu myös muun muassa Joensuun Katajan korisliigaotteluita, Josban salibandyliigan loppuotteluita, tennisturnauksia ja nyrkkeilyotteluita. Jäähalli on ollut myös suurten juhlien, kokousten ja messujen pitopaikka.


title: Mehtimäen jäähalli

text: Jäähalliin yhteyteen avattiin 26.11.2008 uusi ravintola, "Ärjyluola", jossa on 250 asiakaspaikkaa.


title: Mehtimäen jäähalli

text: 2015–2017 jäähallin markkinointinimenä oli LVI-Myller Areena. 2017 Pohjois-Karjalan Sähköstä tuli hallin nimisponsori ja nimeksi vaihtui PKS Areena.


title: Anna Žīgure

text: Anna Žīgure (s. 1948 Riika) on latvialainen diplomaatti, kirjailija ja kääntäjä. Zigure on valmistunut Tarton yliopistosta ja kääntänyt latviaksi kirjoja suomen, viron ja unkarin kielistä. Häneltä on julkaistu Latviassa, Virossa ja Suomessa elämäkerta- ja historiateoksia. Žīgure on Suomalaisen Kirjallisuuden Seuran kunniajäsen. Hän on ollut "Suomen Kuvalehden" ja "Keskisuomalaisen" kolumnisti. Žīgure oli itsenäisen Latvian ensimmäinen suurlähettiläs Suomessa vuosina 1992–1998, kautensa lopulla Helsingin diplomaattikunnan vanhin. Žīgure asuu Jurmalassa miehensä Jukka Rislakin kanssa. Hän kuului Jurmalan puolustusjärjestön (JAB) perustajiin ja oli vuosien ajan järjestön hallituksen jäsen.


title: Keltatuppinokka

text: Keltatuppinokka, aikaisemmalta nimeltään valkotuppinokka ("Chionis alba", syn. "C. albus") on Etelämantereen tuntumassa elävä rantalintu.


title: Keltatuppinokka

text: Linnun pituus on noin 40 senttiä ja siipien kärkiväli 80 cm. Höyhenpuku on valkoinen, naama paljas ja vaaleanpunainen. Vaalean nokan kärki on musta. Siivet ovat lyhyet. Sukupuolet ovat samanvärisiä. Muistuttaa suuresti sukulaistaan mustatuppinokkaa.